V URTEA - N.º 53\nUrria (10) 1958\nAita Santua il da\nEun milla telegrama artu ei dira Erroman Pio XII garrenaren eriotzagaitik. Eta telegramok munduko lau bazterretatik eldu dira. Erlejiño eta kolore guztietako gizonak agertu dabe euren tamala, Aita Santua il dalako. Izan be, gizon aundia ta guztizkoa zan Amabigarren Pio Jauna, bikaiña, eta batez be, santua. Makiña bat neke ta buruauste artu dituana, gaiñera, munduko arazoak bide zuzenetik eroatearren.\nEgia esateko, munduak —mundua beti mundu— ezteutso jaramon andirik egin Aita Santuaren esanari, eta borondate onaren faltaz or dabil pakeari eutsi eziñik. Pakearen izena ezta iñoiz ainbeste bider aitatu, danak gura ei dabe pakea, eta bien bitartean beti gagoz gerrearen bildurragaz. Zelan aitu leike au? ONU-ko mandatarien berbaldiak entzuten badituzu, euren Naziño eta Gobiernoak guztiz pake-zaleak ei dira, ogi bedeinkatua baiño be santuagoak eta errubakoagoak, euli bat be ilko ezleutekenak. Besteak dira beti gaizto, iñok beti errua. Norbera santu, albokoa da gerra-zale ta naste guztien asmatzaille. Orraitio, ba-daukie gizonak komeriyak eta teatroa egiteko gogoa! Baita Fariseoen papera ederto egiten be ikasi dabela, gero! Ondo ekian politikea zer zan, definiziño au emon ebanak: politikea zer dan badakizu? Sagar ustelakaz egiñikako kompota txar bat... Bai, ezta besterik.\nMilla bider esan izan dau Aita Santuak: benetazko borondate ona ta zuzentasuna biotzetan eztagoan bitartean, mundua ezin leitekela konpondu, alper alperrik dabiltzala garrasika ONU-ko batzarrean. Eta eurak pe, kontizu, ba-dakie ori ondotxo, baiña alan be, itxurak egin bear...\nEmeretzi urte iraun izan dau Pio XII garrenak Aita Santu bezela. Urte-mordoska onetan berak gobernatu dau Eleiza, Kristo lagun dabela. Gogoan ditugu kristiñauak Eleizearen onerako artu dituen burubideak eta ipiñi dituen legeak. Berak deklaratu eban fedeko dogmatzat Ama Birjiñearen Asunziñoa, au da, Ama Birjiñea, gorputz ta guzti, zerura jasoa izan zala; Pio IX garrenak Ama Birjiñearen Konzeziñoa definidu eban lez. Komuniño santurako be erreztasun andiak emon ditu, barautan joateko lege ori nasaiago jarriaz. Aste Santuko eleizkizunak be barriztau eta modu egokiagoan ipiñi ditu. Eta zer esango dogu bere itzaldien pillo galantaz? Naiz dala radioz, naiz bera ikustera joaten zireanai berba egiñaz, naiz dala lumaz edo idazkien bitartez, eten barik jardun izan dau gaurko mundu gaixo oneri zuzenbide bat eta argi salbatzaille bat emon gurarik. Eztago ofiziorik, edaderik, maillarik, ez problemarik, Aita Santuak bere berbaldietan ikutu eztabenik. Gura dabenak, ba-dauka nun il bere egarria. Kristoren berbea ezta ez isillik egon emeretzi urte oneitan. Baiña mundu gaiztoak gorrarena egin deutso geienetan, Kristori berari beiñola egin eutsan legez.\nEz daiguzan aaztu, batez be, Aita Santuaren azkeneko berbak: "EGIZUE OTOI. EGIZUE OTOI, ELEIZAREN EGOERA NEGARGARRI AU AMAITU DAITEN". Ba-ekian ondo Aita Santuak zelakoa dan Eleizearen egoerea leku askotan. Ba-ekian Kristoren Gorputz Mistikoari odola dariola bere zati guztietatik, toki askotan persekuziñoa ikusi bearrean bizi dala. Eta inpernuko indar guztiak askatu egin direala, Kristoren fedea ito eta zapaldu naiean.\nEleizearen samintasun ori biotzean daroiela joan yaku Pio XII'garrena beste mundura.\nErregutu daigun ba bere alde... eta Eleizearen alde.\nAtzo Dakar-en, gaur Venezuela-n. Len arraiñuntzi txiki baten, orain amabost milla toneladako barku aundi baten.\nAlantxe gura izan dabe nire nagusiak, eta emen nozue orain transatlantiko onetan kapellau lez.\nEmentxe egongo naiz lau illabete gitxi gorabeera, arik-eta Ameriketara joan-etorria iru bidar egiñarte.\nGaur eldu gara barriro Vigo-ra, ogetamabi eguneko itxas ibiltaldia eginda gero. Demporea naikoa, transatlantikoetako bizimodua zelakoa dan jakiteko.\nBeronen gaiñean gauza asko esan neikizue. Barkua goitik beera ikusi dot. Berton dabillen gente askogaz verba egin dot. Gaur onen ondoan, biar aren alboan jan dot. Egiñala pregunta egin deutset guztieri.\nBaiña gauza guztien artean, orain, zuen gustukoa izango dalakoan, euskaldun makiñista bategaz euki dodan alkar verbetea jakin eragingo deutsuet. Parkatu erdera usaiñeko verbakaitik, guk alantxe itz egin genduan-da.\n— Barku onetan zenbat euskaldun zabiltze?\n— Bederatzi: bost ofizial eta lau subalternu. Bizkaitarrak bederatziok. Ofizialen artean, iru gara Bermeokoak, beste biak Bilbaotarrak. Berorrek jakingo dau baiña, olako bankuetan dabiltzan euskaldunik geienak Bizkaitarrak gara. Beste provintzietakoak ez deuskue urrik emoten be.\n— Zenbat dempora daroazu navegetan?\n— Amalau urte guztira. Ogetabi urtegaz asi nintzan, eta ogelamasei daukodaz orain. Ez da zati makala, itxasoagaz aspertuta egoteko. Auxe pasetan jaku guri, mariñoeri: pozarren asi bai, baiña laster damututen gara, gure bizimodua guztiz gogorra da-ta.\n— Beti ibilli zara navegetan Compañía Transatlántica-n?\n— Ez. Itxas praktikak Aznar-ren egin nituan. Gero Compañía Elcano-n sartu nintzan, eta orain —zazpi urterik ona— ementxe nago, Compañía Transatlántica-n.\n— Zetan bear egiten dozu?\n— Ba... makiñetan. Orixe izan da beti nire arazoa. Makiña artean igaro dodaz itxasoko nire urte guztiak, orain lenengo makiñistea izanarte.\n— Zegaitik naiago izan zenduan karrera ori, pilotu edo kapitan izan baiño.\n— Zer esango deutsat ba? Gaztetan, makiña kontua asko gustetan jatan. Osaba batek be, tallertxu bat eukon. Neu-bere, araxe joaten nintzan sarritan. Baiña, egia esateko, neuk be ez dakit, makiñista ikasten zegaitik asi nintzan. Ori bai, artez diñotsat: orain amalau urte baneukoz, ez nintzake ezelan-bere mariño izango, ez makiñista, ez kapitan, ez ezer. Jauna, gure bizitzea gogorra da, guztiz gogorra!\n— Zein da zure eginkizuna?\n— Neure pentzura dagoz barkuko aparatu mekaniko guztiak. Neuk jagon bear dot untziaren velozidadea. Sueteak, ur beroa, frigorifikoak: orixe be neure ardurapean dago.\n— Ofizialen artean, zein da zure aginpide maillea?\n— Kapitanaren urrengo. Beronen atzetik dator beti lenengo makiñistea.\n— Zenbat gizon daukozuz zeure menpean?\n— Ogetabost. Lau makiñista, ikasle bi, lau mekaniko, lau elektrikeru, galdarazain bat, lau engrasadore, iru fogoneru, palari bi eta iturrizain bat.\n— Zenbat tonelada daukoz barkuak?\n— Desplazamentu osoa, 14.500 toneladakoa da. Tamaiñu polita, itxasoan ibilteko.\n— Eta velozidadea?\n— Ona. Amasei t'erdi nudukoa. Au da, barku onek, andana guztian dabillenean, 30 kilometro t'erdi egin leikez orduko.\n— Zenbat pasajeru joan leitekez barruan?\n— Zortzireun ta berrogei pasejeru ondo, tripulanteak kontau barik. Viaja onetan gente gitxi doa. Baiña ibilli da iñoiz barkua toperarte beteta.\n— Eta zenbat zarie tripulaziñokoak?\n— Orain, eun ta irurogetamasei gara. Ofizialak ogei, eta subalternuak beste enparaduak. Ofizialen artean, euskaldunak gara geienak. Subalternuen artean barriz, galleguak.\n— Esaidazu orain, non egin zan barku au.\n— California-n, Los Angeles-en, 1945-ean, gerra demporan. Bere lenengo izena, Wooster Victory izan zan. Gerra ostean, Marshall tratuaren bitartez, Italia-ri saldu eutsen Amerikanoak. Auxe ta beste bat izan zirean, Europa-ra etorririko Victory itxurako lenengo untziak.\n— Eta beti izan da korreo barkua?\n— Ez. Gerra demporan, kargakoa eta gudariak igarotekoa izan zan. Gero, Italianoak erosi ebenean, transatlantiko itxurea emon eutsen, eta Castel Verde izenagaz Ameriketara eta Australia-ra joan-etorriak egiten asi zirean. Beste guztia berorrek ba-daki: zelan erosi eben orain urte bi Espaiñolak, eta zelan ipiñi eutsen Montserrat izena.\n— Eta orain nondik nora egiten dozuez joan-etorriak?\n— Vigo-tik urten eta Canarias-en egotaldi labur bat eginda, Venezuela-ra joaten gara artez. Bertan itxiten doguz ia pasajeru guztiak. Onazkoan, Espaiñia-ra zuzen etorri barik, Antilla Txikietako portu batzuk joten doguz, Inglaterra-rako pasajeruak artzeko. Baltzak izaten dira ia danak. Gero, barriro Canarias-era; eta Vigo-n egotalditxu bat egin ostean, Southampton, Inglaterra-ra joaten gara, azkenik Vigo-ra etorteko.\n— Joan-etorri onetan ez dozue gente aundirik eroan. Zegaitik ori?\n— Venezuela-ko agintari barriak immigraziñoa galerazo dabenetik, eskas gabiltz pasajeruakaz. Len barriz, bete bete eginda joaten giñean Ameriketara eta bardin andik Espaiñia-ra. Venezuela-ko gorabeerak alde batetik, eta barku extranjeruen kompetentziak bestetik, kalte aundia egiten deuskue benetan.\n— Eta oneek baltzok zetarako doaz Inglaterra-ra?\n— Ara! Gaur egunean Inglaterra-tik gente askok urteten dau kampora, batez-bere Canada ta Australia-ra, euren bizimodua obatuteko. Ori dala-ta, zeregin batzutan Inglaterra-n langilleak falta dira. Oneek baltzok orrexegaitik doaz metropolira: gizonak ikatz miñetan eta labrantzan bear egiteko, eta emakumeak kriadak izateko.\n— Orain beste gauza bat. Makiña kontuan zelakoa da barkua?\n— Ona benetan. Turbiñakaz movietan dana. Turbiña ezin obak, Estadu Alkartuetako aurrerapide guztiakaz egiñikoak. Euren presiñoa, guztiz aundia da: 440 libra, pulgada kuadradu bakotxeko. Galdarak, Babcok Wilcox-ek egiten dituan tipokoak dira. Barkuaren propulsiño sistema guztia, automatikoa da. Aginpide kuadruko botoi edo kontrol batzuri eragin eta beste barik, sistema guztia movimentuan ipinten da.\n— Bero aundia egiten dau makiña tokian?\n— Aundia bai aundia. Europa aidean gabiltzanean, 40-41 gradu berogaz bear egiten dogu. Caribe itxasoan gagozanean barriz, 47-48 gradugaz. Len esan deutsadana, Jauna: garratza da gure bizimodua, garratza.\n— Ikusten dot. Bai, garratza da. Baiña esaidazu artez: zer egiten jatzu zuri garratzen itxasoko bizitzan?\n— Dana egiten jat gogor. Baiña gogorren, neure familiatik, neure lagunakandik, neure erritik asago egotea. Orixe latza, orixe samiña: ainbeste demporan etxetik urrun bizitzea.\n— Zenbat dempora da etxetik kampoan zagozana?\n— Ille onetan iru urte. Ba-da gero zati ederra! Unada onetan, egin dodaz, bai, eskapadatxu batzuk etxera; baiña, ain laburrak izan direan lez, ez ditut kontau gura.\n— Solterua zara?\n— Ez. Ezkondua.\n— Sentiduko dozu ba etxeko miña. Ez da egia?\n— Bai, asko gaiñera. Ezkonduta nago, andrearen alboan biziteko; eta itxasoan daroat ia dempora guztia. Umetxu bat daukot, eta ia ia aita ikusi barik igaroko ditu bere umezaroko urteak. Auxe bai mariñoen tragedia!\n— Baiña zuen bizitza gogor ori gorabeera, Euskalerriko neskatillak gauza aunditzat dauke ba karreradun mariñoakaz ezkondutea. Zegaitik ete da ori?\n— Nire ustez, gure bizimodua zelakoa dan ez dakielako. Gaztetan, dana larrosa koloreagaz ikusten dabelako. Baita gizonaren lepotik ondo bizitea gustetan jakelako: extranjerura joan, erbesteko gauza barriak errira ekarri, lagunen artean arro arro ibilli, eta aolako beste gauza asko.\n— Egia da, Alemania-ko mariñoak gazterik erretiretan direala?\n— Ez bakarrik Alemania-n. Industria aundia dauken naziño guztietan bardin. Batez-bere makiñistak, itxasoan urte batzuk eginda gero, legorreko fabriketan sartzen dira. Aspaldion, Espaiñia-n be, neurri txikiagoan, orixe pasetan da. Olan, diru gitxitxuago irabaziarren-bere, mariñoen bizimodua asko aldatu da, gozatu da, obatu da.\n— Eta zer diñostazu mariñoen kristiñau bizitzeagaitik? Nik beiñik bein ez dot ikusi barku onetan erlegiñoaren ardura aundirik. Egia da, mariñoen artean, kristiñau bizitzea otzitu egiten dala?\n— Uste dot baietz.\n— Zegaitik ete da?\n— Aintxiña, itxasgizonak peligru asko pasetan zituen itxasoan, eta Jaungoikoagana jo bear izaten eben sarritan. Orain barriz, olako untzietan geure errian baizen seguru bizi gara, eta gitxi sentietan dogu Jaungoikoari errezetako bearrizana. Orrezaz gaiñera, emen itxasoan, asteko egun guztiak kasik bardiñak dira, beti lanean gabiltza-ta; eskerrak, barku onetan kapellaua daukogula; bestela, ia ia jakin-bere ez geunke egingo noiz dan jaieguna. Baiña, nire ustez, gure otzitasunaren kausarik printzipalena auxe da: familiatik urrun bizi gareala, etxeko eta parrokiako berotasuna falta jakula.\n— Eta beste kausa bat ez da izango, zuetariko asko, subalternuen artean endemas, erlegiñoan ondo azi barik itxasora etorri zariela?\n— Baita ori-bere.\n— Eta amaituteko. Olako barkuetan zer uste dozu kapellauak egin bear leukela?\n— Ba... verba egin danakaz, tripulante guztien laguna izan, danon konfiantzea irabazi, gure barruko kezkatxuak berari agertuteko bidea zabaldu, aztu doguzan kristiñau egiak geldi geldika gure biotzetan biztu, eta batez-bere ejemplu ona emon.\nAuxe izan zan euskaldun makiñista aregaz egin neban verbetea. Agur, urrengoarte, ANAITASUNA-ren irakurleak.\nVigo-n, urriaren 21-ean.\nSermotan asi aurretik, gitarrea lagun, kantari jartzen da mixiolari bat\nAuxe egiten dau Aita DUVAL'ek (S. J.), Jaungoikoaren «bersolari» barri onek.\nPrantziko errietan agertu da bersolari barri bat, gitarra bat eskuetan daroala. Jesusen Lagundiko seme gaztea bera, or dabil batetik bestera, biotzan Kristoren sua, eta agoan kantuaren ezti gozoa.\nPentsamentu berezi bat sartu yakon bein buruan: «Gaurko munduari gustetan yakozan musika-soiñu barrietan, zergaitik atara ez nik Jaungoikoagana arimeak eroateko bertso polit batzuk? Misiño ederra izan leiteke auxe». Ta papela artu, ta idazten asi zan: «Zure bizi-leku ederraren ondoan». «Uste neban —diño A. DUVAL'ek berak— berba onexeri begira egin neinkeala kopla-barri eder bat». Eta ara:\nJauna, ene adiskide kutun!\nZuk zure eskutik naukazu.\nEzer bildur barik\nZugaz bide-goira elduko naz.\nBardin niri!, Biotzean\nNun-nai jantza ta irribarre,\nBaiña ni banoa billa\nBertsoz kantari noa arin:\nZu zain zaitudala dakit,\nzure bizi-leku aurrez,\nAntxe zagoz ate-idigi,\nta etxeko zure mai zuri,\nAuxe izan zan bere lenengo kantua. Orain Prantzi osoan zabaldu da bere izena. Ta an dabil erririk-erri. Erri batera eldu, ta deituten dau ango jentea ziñetokira, euren aurrean jezarri, gitarrea artu, eta kantuan asten da. Jentea ago zabalik dauka entzuten. Azkenean, txalo bizian amaitzen dau bere kantu-aldi gozoa. Ta momentu au eristen yako arimen ardura artuteko egoki. Eta jesuita gazte onek orduntxe egiten deutse berbaldi laburtxo bat, maitasunari edo fedeari edo itxaropenari edo Jaungoiko onari yagokon berbalditxo bat. Bere berbak, zeruko garo bigun bailira, bustitzen dituz graziz euren arimeak. Alan batzutan. Iñoiz barritz beste era batera; esate baterako, erriko kafetegian gizon illun, arpegi baltz, gogor, ta elizatik urrun eta abade kontra dabizanen artean egiten dau bere kantu-kontziertoa. A. DUVAL'ek eztau toki orretan benetako sermoirik egiten; eztau izan be orretarako asmorik eroaten. Asten yake eskari bategaz: «Bertso batzuk kantauko deutsuedaz, nik neuk amaren izenean egiñikoak». Titulotzat auxe: «Jauna etorriko da». Ta begira ze samurkiro bere amari zuzentzen deutsan kantu ori: «Nire amari, beti bere bizitza guztian pobre izanari, eta beste Paradisoren itxaropenik, Jesusen arexena izan ezik, eztaukan nire ama koitaduari». Kafetegiko aurreko maiari besoa ta lepo-erdia bota, ta asten da bertsotan, gitarra-soiñua daukala lagun. Bertso-lan fiña, samurra, biotz-ondokoa. Ogei, ogetamar gizon daukoz belarriak zur... Azkenerako danak txaloka gogor. Ta orduan bigun-bigun asten dau eurekaz arima ta Jaungoikotzaz alkar-arteko diskusiñoa. Geienetan langillez ta obreruz egoten da tokia beterik. Eurentzako izaten da misiñolari onen barri ona. «Jauna, —kantetan dau— zuk leporatu deustazu pobretasun-karga aztuna, baiña oindiño guk mundua aldatu geinke».\nPrantziko errietan, eta Prantzitik kanpora be bai, zabaldu da jesuita musikalari onen entzutea. Ta ez uste izan erri txikietan bakarrik, uri aundienetan be emon dituz bere konziertoak: PUY-urian, eta DIJON'en, BOURGES'en, TOULOUSE'n, PARIS'en eta baita SUIZA'n be. Ondiño ezta asko JINEBRA'n. Ta radiotik BELJIKA'n, eta telebision-bidez LUXENBURGO'n.\nEra ezagutu-ez'eneko onetan doa gizon zarata-bako eta biotz-oneko au Kristoren barriona gaurko munduari esaten. Motorragaz erri batetik bestera, bere gitarrea atzetik daroala, ibilli dabil Jaungoikoaren «bersolari» au, Kristoren «birigarro» eztarri kantsa-ezin au. A ze apostolutza ederra!\nLantegi lagun eta adiskide bat neukan nik, ni baiño gaztetxuagoa, Jose eritxona: mutil azkarra, zintzoa eta oso langillea.\nDomeka goiz baten, meza ostean,esan eustan:\n— Gaur arratsaldean, zeregin bear bearrezkoa betetan lagundu bear deustak.\n— Zer dok ba, zeregin ori?\n— Etxakiat ba nik. Malentxu ekin eta ekin jaukoat beti, euren etxera bere amagaz egoten joan bear joatala-ta..., arpegi ikustea edo dalako ori, noiz edo noiz egin bear ei joagula-ta... Neu ba, bakarrik joaten enok ausartuten. Eta gaiñera, neure anai nagosi eta zelanbait guraso eu izan aiz beti.\nMalentxu «Goialde» eritxon baserri etxeko alaba bakarra zan: polit polita, begi urdin eta ule gorrizkea, baserritarra baiño uritar antz geiago eukana, lirain liraiña.\nJose barriz, lepo zabal, bular sendo, mutil eder ederra eta ona.\nA zelako bikotea osotuten eben gazte maitagarri oneek!\nEta bazkalostean, kafetxean alkar batuta, an giñoiazan gure Jose ta biok erritik urrun xamar egoan «Goialde» baserri etxerantz.\nBiderdi inguruan egoan-trabenatxu baten sartu eta arnasea artu, barruak pizkat berotu, eta adore apurtxu bat geuganduteko, oso urduri ta arduratsu be ba-giñoiazan-da, pitxar bete ardao gogotsu edan genduan.\nAn goian, Kosnoa mendi bizkarrean «Goialde» agiri zan, eta ardaoak ezarri euskun kemen eta indarraz laster giñean bertan, baserri etartean.\n— Eup! —ots egin genduan.\nBerealaxe agertu zan atarian Josepa, alargun andra zabala, Malentxuren ama.\n— Zeuok zarie? Aurrera, aurrera sartu zaiteze, barruan obeto egongo gara-ta.\nSukalde zabal ederra, eta bai ondo ornidua-bere. Etxe tresnak, ugari, garbi garbi, eta bakotxa bere leku berezian. Eta goian, dingillizka, lukainka sortak eta urdaiazpiko asibarri bat; eta an baztertxuan egoan-gazonaska barruan, nok asmau zer gordetan zan?\nBegiak, lukainka eta batez-bere urdaiazpikoari zuzendu, eta Joseri kiñu egiñaz ezer esan barik, adituten emon neutsan:\n— Ez aiz i beintzat toki txarrean oiñak sartzekotan asi.\nJezarri giñean zumillezko aulki txiki banatan, andra Josepa aurrean geunkala; baiña ez zer ez zelan asi ezkenkian.\nNoiz edo noiz baiña, indarrez baiño ezpazan-bere, urten eustan:\n— Jakingo dozu, andra Josepa, zetara etorri garean.\n— Gitxi gorabeera bai.\nBarriro ixillune luze ta urduria. Eztarria legor eta txapela esku artean jira-biraka, zelan jarraitu enekian. Ta Josek itzik-bere ez.\n— Ba... orretantxe etorri gara... (Eta geiago ezertxu-bere ez. Ezin!).\nAndra Josepa gu baiño zuurrago, argi ta azkarrago zan, eta onako autuetan geiago ikusia; eta marapillo aretatik polito atara ginduzan, esanaz:\n— Tira, tira. Onezkero arratsalde erdia joan zan-da, zeozertxu jateko gertuko dotsuet, ekiñari jarraitzen deutsagun artean.\nEsan ta egin: denpora asko igaro orduko, an geunkan, mai gaiñean, pernil ta guztiko arrautzopil zabal eder bat, lau librako ogi biguna eta pitxar bete txakolin zuri.\nEta orduntxe bai. Janez janez eta edan edanez, miiñak askatu jakuzan; eta... eguraldi onak egozala, ortuariak-eta ugari izango zireala, artoak-bere buru ederrakin etozala eta abar eta abar: olantxe, jan-edan sta txortxorrean, arratsaldea amaituaz joian eta illunabarra ez zan urrun.\n— Baiña, Malentxu nun da ba? —itaundu eban noizbait Josek.\n— Eztakit ba. Or nunbaiten izango da. Len emen ebillen artega, geldi egon eziñik, batera ta bestera; baiña leiotik-edo aldatzean gora ikusi zaituenean, batek baki nun sartu dan! Lotsortxua dala ba-dakizue-ta...\nGuk, baiña, guztiz gautu orduko alde egin bear, eta jagi giñean. Urdaillak ondo beteta eta goialdeak-bere... polito. Ipurtargiak baiño argiago. Orduan bai, orduan ekingo geuntsan guk, biaramonerarte-bere.\nAgur egikeran, andra Josepak esan euskun:\n— Ba-dakizue orain nun bizi garean, ta nai dozuenean etorri.\n— Bai, andrea. Arratsalde on eta eskerrik asko guztiagaitik.\n— Eta zu, Jose —geitu eban—, or beko bide kurutzean gelditu barik, urrengoan etorri goraiño, txakolin pizkat eta lukainka erdi bat egongo da-ta.\nGeure buruok kanpoan ikusi genduzanean, nasai arnasea artu, eta Joseri esan neutsan:\n— Au izan dot esturea, mutil! Arpegi ikustera etorri, eta emaztegeiskoa ikusi barik alde egin. Olakorik orraitiño etxoan iñok egingo!\n— Etxamon mutil. Guk bostetako egoki, ugari eta gozoa jan eta edan joagu; eta Malentxu biar astelenez-bere ikusiko joat. Beiñik bein, egin bear zana eginda jagok, eta kitu.\nArpegi ikusten etorri eta\nIkusi barik alde egin.\nGazte bi areek ondo ekien\nAlkar biotzaren barri.\nAndik ille bi ingurura, Malen eta Jose ezkondu zirean, eta euren seme-alabak ugari eta zorionez geure erri onetan bizi dira.\nAita Santu Pio XII-garrenari iltorduan Basilio Pujana-k ipiñiak.\nIl kanpaiak entzuten dira:\nIl jaku Aita Santua,\nEleizaren buru bakarra\nTa Kristoren ordezkua,\nMundu guztiko gizon guztien\nAita samur ta gozua.\nEgun oneitan beretzako da\nGure negar ta mosua.\nOdoitorra ta trunboi artian\nIgaro dauz ogei urte.\nGizonak biotz illunagaz ta\nBaltzak, zuriak, onak, gaiztuak,\nTa berak guztiak maite.\nBegiratu ba, bera kenduta,\nNor dan orrelako aite.\nAita ilteak ze gauza asko\nEkarri deuskuz burura.\nBatzuek pozez geio eziñik,\nJoan dalako zerura;\nBeste batzuek, il jakulako,\nPena ta negar samurra;\nGaiztoak barriz, guztiz artega,\nEzin kenduta bildurra.\nJauna, emoiozu il dan Aitari\nZeure zeruan lekua.\nBeste artzain bat emon eiguzu,\nIl baiño lenao sendotu daiten\nOtso arteko artxua,\nIndarra emonda bildostu daien\nPisti txar amorratua.\nOna emen, ANAITASUNA-ren numeru onetan agertzen direan berba batzuk:\nASAGO, urrun, urrin. Bermeon eta Mungia aldean erabilten da.\nARTEGA, artekadu, sosegu barik.\nARTZAIN, pastorea, ardiak zainduten dituana.\nATABI, baserrietan ate aurreko tokia, etartea, kolarra.\nAUSARTU, atrebidu. Bakarrik joaten enok ausartuten.\nAUTU, alkar berbetea, konversaziñoa.\nAZKAR, listoa, bizkorra, zuurra.\nBEREALAXE, beingoan, bertatik. Erderazko enseguida.\nBEREZI, apartekoa, espeziala. Bakotxa bere leku berezian. Beresi (s letreagaz) esaten jako, arbola txiki ta sastrakaz beteriko lekuari.\nETA ABAR, eta beste gauza asko, etc., etc.\nETARTE, ataria, kolarra, baserrietan ate aurreko tokia.\nETXAMON, ez jaramon, ez egin kasurik.\nGERTU, prest, prestatu, preparatu. Gertu nago. Zeozertxu jateko gertuko dotsuet. ITAUNDU, preguntatu, galdetu.\nOTSO, basatxakur. Erderazko lobo. Erderazko oso, euskeraz artz esaten da. Artz bat eta otso bi ikusi doguz.\nSUKALDE, suetea, eskaratza.\nTXORTXORREAN, berba ta berba egiten. Erderazko charlando.\nURDURI, artega, sosegu barik, artekadu, kaixu.\nURRUN XAMAR, urruntxu, urrintxu, asagotxu.\nZELANBAIT, zelan edo alan, zeozelan.\nZUUR, listoa, azkarra, experientziaduna.\nUrteko illen izenak


San Juan Ikastetxea % 100 STEAM – San Juan Ikastetxea\nAurten STEAM Euskadi Sariak sarietan parte hartu dugu, ez dugu irabazi, nahiz eta % 100ean STEAM ikastetxe gisa aitortu gaituzten. Sari hauek gazteei, batez ere emakumeei, zuzendutako zientzia- eta teknologia-prestakuntzako ekimen berritzaileenak saritzen dituzte.\nSTEAM Hezkuntzak diziplina horiek biltzen ditu , ikasleek zientzian eta teknologian duten prestakuntza hobetu dezaten eta beren ingurunearen eraldaketan parte hartzeko eta inguruneak planteatzen dizkien erronkei erantzuteko gai izan daitezen .\nSTEAM Euskadi Sariak Eusko Jaurlaritzak bultzatzen duen (Euskadiko STEAM Estrategia) delakoaren parte dira.\n« Etxe iraunkorrak\nOngi etorri, oporrak! »


Irekia Eusko Jaurlaritza - Gobierno Vasco :: Amilibiak azaldu duenez, “behar-beharrezkoa da eskualdeek eta estatuek erantzukizun eta kudeaketa-oreka handiagoa erakustea bidaiderik gabeko adingabe atzerritarren egoera eta bidaiderik gabeko gazte atzerritarren gizarteratzea eta laneratzea aztertzeko eta kudeatzeko”\nAmilibiak azaldu duenez, “behar-beharrezkoa…\n<img src="https://www.irekia.euskadi.eus/uploads/cover_photos/56916/original/25_09_19_Orona_Transfronteriza.jpg" style="max-width:100%" alt="" />\nEusko Jaurlaritzako Gizarte Politiketako sailburuorde Lide Amilibiak azaldu duenez, “behar-beharrezkoa da Europako eskualdeek eta estatuek erantzukizun eta kudeaketa-oreka handiagoa erakustea bidaiderik gabeko adingabe atzerritarren egoera aztertzeko eta kudeatzeko eta bidaiderik gabeko gazte atzerritarren gizarteratzea eta laneratzea errazteko”.\nAmilibiak “Bidaiderik gabeko adingabe eta gazte atzerritarren integrazioa” aztergai izan duen mugaz haraindiko jardunaldian parte hartu du. Jardunaldian Suediako “Fast Track to Integration” eredua eta Trelleborg-eko esperientzia aztertu dituzte, baita Euskal Autonomia Erkidegorako, Nafarroarako eta Akitania Berrirako ikaskuntzak eta aplikagarritasuna ere. Bere mintzaldian, Eusko Jaurlaritza Europar Batasunean dinamizatzen ari den Share proposamena azaldu du.\n“Laneratzeak arrakasta izan dezan, gazteen emantzipaziorako bitarteko esperimentalak behar dira, ereduen esperimentazioari buruzko jakintza adituan oinarrituak. Soluzioa erreala izan dadin, ezinbestekoa da eredu horiek, tokian tokiko berezitasunekin, euskal lurraldean zein gainerako lurraldeetan inplementatzea. Hezkuntza- eta prestakuntza-sisteman, bizitegi- eta ostatu-arretan eta lagun egitean eta emantzipaziorako orientazioan oinarritutako bitartekoak dira”.\n“Bidaiderik gabeko gazte eta adingabeen kudeaketan jatorriko erkidegoen lankidetza eta erantzukizuna behar da. Beraz, erkidego-mailako logikak ezarri beharko dira eta hirugarren sektore osoaren eta tokian tokiko asoziazionismoaren laguntza lortu. Gazte horien inklusioa sustatuko duen eredu bat diseinatzea da helburu erkidea”.\n25_09_19_Orona_Transfronter... 500 KB (jpg)\nArola Urdangarin, Leyre Azcona


Nafarroan ere EAEn lortutako antzeko akordio bat sinatzeko deia egin dugu | LAB SINDIKATUA\nEkintza Sindikala Nafarroan ere EAEn lortutako antzeko akordio bat sinatzeko deia egin dugu\nNafarroan ere EAEn lortutako antzeko akordio bat sinatzeko deia egin dugu\nSindikatu nagusienak eta Confebask patronalak atzo EAEn sinatu genuen akordioaren arabera, hitzarmen autonomikoek lehentasuna izango dute estatu mailakoen aurrean. Nafarroako lan hitzarmen ezberdinetako mahaietan LABek behin eta berriz aldarrikatu duen aldarrikapena da hori, hain zuzen ere.\nNafarroan adostutakoak lehentasuna izatea aldarrikapen demokratikoa da. Baina gainera, zentzuzko zerbait ere bada: Nafarroako hitzarmenak Nafarroako egoera sozioekonomikoan oinarritzen dira eta lan-baldintza hobeak dauzkate, beraz nola ez da izango desiragarria estatu mailakoen gainetik egotea?\nAlabaina, orain arte ezezko bikoitzarekin topatu gara: alde batetik, CEN patronalaren ezezkoa, negoziazio kolektiboaren estatalizazioaren bidez lan baldintzak prekarizatzeko asmoa duelako; bestetik, UGT eta CCOOen ezezkoa, zeinentzat euren nazionalismoa garrantzitsuagoa baita Nafarroako langile klasearen interesak baino. Zapateroren lan erreformak ireki zizkion ateak negoziazio kolektiboaren estatalizazioari, baina CEOE patronala eta UGT nahiz CCOO sindikatuak dira, Madrilen, geure negoziazio ahalmena mugatzen dituzten hitzarmenak sinatzen ari direnak.\nEgoera kezkagarria da. Herrialdeko hitzarmenik gabeko sektoreez gain (Kimikak, Hirugarren adineko egoitzak edota Saltoki Handiak), estatu mailako hitzarmena gailendu den sektoreak ditugu (Kolektibitateak, Drogeriak, Grafikagintza), baita hainbat arloren gaineko estatu mailako monopolioa ezarri dutenak ere (Metalgintza, Garbiketa). Horren ondorioz, milaka nafar langileren lan baldintzak okertu egin dira eta beste milaka batzuk horren mehatxua bizi dute.\nEuskal Autonomia Erkidegoan (EAE) sinatutako akordioak argi eta garbi erakusten du hitzarmen autonomikoen lehentasuna ezartzea erabat posiblea, logikoa eta normala dela. Patronalak, UGTk eta CCOOek orain arteko jarrera zuzendu eta EAEn sinatzen duten hori Nafarroarako ere onar dezaten espero dugu. Bestela, nafar langileak zigortuko bailituzkete interes arrotzengatik.\nAzkenik, Nafarroako Gobernuari dei egiten diogu Nafarroan horrelako akordio interprofesional bat lortzeko baldintzak sortzen lagundu dezan.


Eap - 2017: datuak Ematen Balioa ekosistema orokorra\nUrriaren Portada >\nPortada 2017: datuak ekosistema orokorra Balioa Ematen Partida:\nTopaketa 2017: datuak Ematen Balioa ekosistema orokorra\nJoan Maragall Poeta kalea, 41\nDatuak balioa ekosistema orokorra ”, hurrengo urriaren 24an izango da, 7. edizioa red.es-ek antolatutako lankidetzan energia, Turismo eta Agenda digitala, eta ministerioen ogasun eta funtzio publikoaren zuzendari nagusiak.\nNazioarteko adituak datu irekiak, hala nola: Stephen walkerri. izan ere, datu-arduradun ohia gobernuko irekia kanada; Barbara Ubalidi unitateko burua, elgeren Gobernu Elektronikoa; Szymon Lewandowski, Policy Officer datuak eta Berrikuntza politika eta europar batasunaren Scrollini Fabrizio zuzendari exekutiboa, gizarte zibilaren ordezkaritza Latinoamerikako Ekimena datu irekien, ikuspuntu sortutako, estatuan nahiz nazioartean adituak direnekin, sektore publikoan, pribatuan eta.\nZazpigarren edizioko garapena egituratu da; hiru bloke tematiko. Lehenengoa izango da, eta mahai-ingurua aztertu behar bezala nola zuzendutako datuen ustiapena badu faborito garbirik, bai kuantitatiboak eta kualitatiboak eragin sozioekonomikoa izandako aurrerapenei Analisia. ibilbide-mapa datuen nazioarteko irekiak bigarren atal nagusia izango da, berri eman nahi du nola sektoreak datu irekiak egin loturik dagoenean bultzada handiagoa nazioarteko agenda arauei buruzko eta praktika onak zerikusia duten alderdiak datuaren balio-kate hirugarren gai-bloke-premiez arduratzen da. lotutako teknologia berriak datuak oro har, eta datu irekiak gauzen internet, bereziki. lengoaia naturala prozesatzeko edo big data joera berriak dira gero eta presenteago aurrera egiteko datuak berriro erabiltzearen arloan.\nArratsaldeko lanaldiaren barruan aurkeztuko dira aurreko ekitaldiak ondorioak topaketaren testuinguruan egindako. Adolfo Antón eta Ana Isabel Cordobés ezagutaraziko ditu jardunaldiaren ondorioak “ Datu-kazetaritzaren erronka eta ikuspegi ” garatuko da, urriaren 10ean Media Lab-Zelai ; José Luis Bueren, liburutegi digitalaren zuzendari eta informazio-sistema Espainiako liburutegi nazionala buruz hitz egingo du, eta, berritasun “ II. Jardunaldia - Kultura datu irekiak ” izango da, urriaren 19 madrilen BNE egoitza; Alberto Abella zertzelada bat egindako txostenaren COTEC Fundazioa buruzko berrerabiltzea sortzeko negozio-datuak aurreko egunean; azkenik, aurkeztuko du bozeramaileak buruzko lan bileraren “ Toki-erakundeak eta datu irekiak antolatutako ”, Hirien espainiako sarea Adimendunak (JASO) eta Probintzia udalerrien federazioa (FEMP) azalduko lan-ildo proposatzen diren etorkizuneko egin ondoren.\nOndoren, banaketa Sariak Ematen “ funtzionarioen mutualitatearen kontura ” eta “ Igandea Molina, administrazio digitalaren Idazkari Nagusia, eta josé Manuel Leceta, zuzendari nagusia Red.es-ek - bi modalitateetan. Alde batetik, sekulako esperientzia onenez egindakoei berriro erabiltzea datu publikoak enpresak, bere ekimenak lagundu duten aurrerapenari berrerabiltzeko datu publikoak. Eta, bestetik, emango dira ezagutzera lehiaketaren irabazleak Ematen erronka saritzea da helburua, azken hiru onenei, berriz, aplikazio-prototipoak, konponbideak eta/edo zerbitzu publiko irekiak eta datu-saileko erabiltzen eta hobekuntza bultzatzen duten espainiako administrazio publikoetako eraginkortasuna.\nLa jardueran izena emateko izango da, goizez eta arratsaldez madrilen auditorioan informazioaren gizarterako estatu idazkaritzaren Agenda digitalaren eta madrilen (C/Poeta Joan Maragall, 41), dagoeneko prest dago.


Megaman indar batean - MegaMan Star Force (2006-2007) [13/55] [MEGA]\n► Megaman indar batean - MegaMan Star Force (2006-2007) [13/55] [MEGA]\nSortzailea Taichisan, 2012ko Urtarrilaren 05a, 20:06:42\n2012ko Urtarrilaren 05a, 20:06:42 Azken aldaketa: 2021ko Otsailaren 18a, 18:11:09 Josu Etx(e)k egina Arrazoia: estekak erorita\nMEGAMAN INDAR BATEAN - MEGAMAN STAR FORCE (2006-2007)\nZuzendaria: Takao Kato, Wendee Lee\nGidoia: Kenichi Araki, Jessica Renslow, Tony Oliver, Sam Riegel, Seth Walther (Bideojokoa: Keiji Inafune, Capcom) (Pertsonaia: Keiji Inafune)\nMusika: Shuhei Naruse, Thorsten Laewe\nSinopsia: 220X urtean gaude, teknologia aurreratuak bizitza alienigenekin elkar bizitzea posiblea da. Baino istripu lazgarri bat gertatu zen teknologi zentruan. Orain Geo Stellar deituriko mutikotxo batek Omega-XIS deituriko alien ente bategaz elkarlanean harituko da Megaman boteretsua sortuz, FM frekuentzian agertzen diren birusekin akabatzeko. Lortuko ote dute Geo eta Omega-XISek lortzea?\nPisua: 170MB inguru\nAtal guztien karpeta (MEGA)\nRe:[Megaupload] MEGAMAN STAR FORCE (INDAR BETEAN) [3 BERTSIO][00/13][02/13][02/24]\n2012ko Urtarrilaren 14a, 00:39:31 #1\nDVDRIP amerikarren eta japoniarren lehen 2 atalak igota.\n2012ko Urtarrilaren 14a, 15:55:39 #2 Azken aldaketa: 2012ko Martxoaren 09a, 00:01:24 Godelet(e)k egina\nZeintzuk dire desberdintazunak bertsioen artean?\nZergatik jartzen dituzu biak?\n2012ko Urtarrilaren 14a, 21:40:36 #3\nDesberdintasunak batez be hauek dira: Japoniarrek 10 minutuko atalak dira. Amerikarrak berez japoniarraren 2 atal nahastuta dira eta batzuetan edo gehienetan nahasketa ezberdina egiten dituzte puntu batzuetan, metrai gehiago jarriz japoniarrarekin komparatuta. Ta TDT bertsioa etbtik emititzen duen berbera da, nahi duenak nahi duen bertsioa jaitsi dezan. atal gutxi direnez gero egin daiteke arazorik gabe.\nEr: [Megaupload] MEGAMAN STAR FORCE (INDAR BETEAN) [3 BERTSIO][01/13][04/13][08/24]\n2012ko Urtarrilaren 16a, 21:32:09 #4\nAtal berriak eskura! Gogoratu, amerikar 1 japoniar 2 dira! baino gehienetan mutaia pixkat ezberdina dute! :osopozik:\n2012ko Urtarrilaren 17a, 13:19:44 #5\neta telebistatik grabatzen dudana, zertarako da?\nZein bertsiokokoak dira?\nNola erabili behar ditut? Nola kodeatu? Pixkat galduta nabil :wow:\nAzal nazazu, mesedez.\n2012ko Urtarrilaren 17a, 13:27:31 #6\nBa zuk grabatzen dituzunak dira egun baten nik galtzen baditut DVB betsiorako soilik, ez estutu;)\nBadirudi aste honetan errepikatzen hasiko direla berriz, ia denak hartzen baditut eta orduan zu are lasaiago ibiliko zera. Bitartean ostiral eta atzokoak badauzkat, ahala eta guztiz ere atzo kagadatxo bat egin nuen ripeoak atxintzerakoan eta 3.eta 4. atalak DVB bertsioan eraman nituen konturatu gabe... baino bueno, behintzat aste honetan berriz hartzen baditugu ez dugu arazorik edukiko. Argibide gehiagoren bat behar izatekotan bidalizadu pribatua ta hitzegingo dugu :keinu:\nEr: [Mediafire] MEGAMAN INDAR BETEAN [DVB BERTSIOA][12/13]\n2012ko Martxoaren 02a, 17:47:15 #7\nBerrigoerak direla eta azkenean pentsatu dut 3 edizio ezberdinak post ezberdinetan sartzea.\nDVB bertsioa ia ia osatuta dago 11. atala falta da igotzen, arazoak izan dira eta atal honekin.\nEr: [Mediafire] MEGAMAN INDAR BETEAN [DVB BERTSIOA][13/13]\n2012ko Martxoaren 02a, 20:54:37 #8\nTelesaila guztiz igota!\nEr: MEGAMAN INDAR BETEAN [MG][DVB BERTSIOA][13/13]\n2013ko Ekainaren 18a, 01:00:54 #9 Azken aldaketa: 2013ko Ekainaren 18a, 01:02:43 Taichisan(e)k egina\nBeste Megaman telesail bat berrigota ;)\n2013ko Uztailaren 03a, 12:08:54 #10\nKaixo, lagunok. Barka nazazue modu honetan nire lehen agerraldia foruan egiteagatik (beti nago zelatan, hitz gutxiko pertsona izan arren), baina hemen ikusi dudana barregarriegia iruditu zait ez komentatzeko: telesail honetako laugarren atala, arrazoiak arrazoi, Dragoi Bola Z (edo Kai)-ren kapitulu baten audioa darama. xD Atala hasterakoan jada entzun daiteke Kaito-ren ahotsa, eta segundu batzuen ondoren haren tximuaren ohiuak hasten dira. Mundiala, benetan diot. XDDD\nOso barregarria iruditzen zaidan arren, oraindik ere akatsa da, eta beharbada zuzendu beharko litzateke, ezta? Goku-ren orroak direlako horiek ez dira soinu aproposenak.\n2013ko Uztailaren 04a, 15:44:54 #11\nEzidazu esan, bai?? O____O Ba begirada botako diot zeren "supuestamente" audio guztiak berbegiratu nituen.... esker mila esateagatik Miga!\n2013ko Uztailaren 08a, 15:37:43 #12\nEz horregatik! Azken finean, niregatik ere egin dut :D Bideo-muntaia edo egin zenuen telesaia igo baino lehen? Beharbada bi audio fitxategi nahastuko zenituen, ez dakit. Pro Vegasek gustuko du horrelakoak egitea gu izorratzeko. Giza-akatsak? Baita zera ere! xD\n2013ko Uztailaren 09a, 00:05:29 #13\nGisa-akatzak baino TDT enkodeatze akatzak XD\nEta bai, hasi nintzen dvdrip muntaia egiten eta segitzeko asmoa daukat noski denbora dudanean.\n2015ko Apirilaren 21a, 22:03:58 #14\nAzkenean ezin izan dut neure burua menderatu eta telesaia ikusten jarraitu dut, laugarren atala ikusi gabe utzita ere. Ez dut horren falta handirik bota, dena den; gaitzerdi! Horren ondoren, akats gehiagorik ez dut aurkitu (11. atalaren hasierako minutuetan izan ezik, baina uste dut hori telebistaren akatsa dela, ez muntaiarena, eta ez dirudi zuzendu daitekeenik); beraz, ez zaitez gehiegi arduratu. :mihi:\nMila esker telesaia gurekin banatzeagatik! Bideojoko hauen zale amorratua izan nintzen orain dela urte batzuk, eta asko gozatu dut maitasun-harreman hori berpizten, kar-kar. Pena da Estatu Batuek gehiago erosi ez izana, baina oso lan ona egin dugu hemen bikoizketarekin. Biziki pozten nau horrek. :omgomg:\nBerriz ere, eskerrik asko egiten duzuen lan izugarriarengatik!


Gobernuaren erabaki bati aurre egiteko emendakina adostu du oposizioak - Arrasate - Goiena.eus\nUbane Madera 2006-10-30 12:38\nEzusteko larregi ez da egon urriko osokoan, baina bai aipatzekoak diren lau puntu. Horietako batean, oposizioa elkartu egin dela gobernuak hartutako erabaki bati aurre egiteko.\nHain justu ere, Aspace elkarteak egindako lokal eskaerarekin lotuta, oposizioak (PSE-EE, EB, PP, Aralar eta Talde Mistoa) adostu du emendakin bat, gobernuaren erabaki baten kontra.\nKontua zera da: gobernuak erabakita zeukan iaz Aspaceri 1.000 metro koadroko lokala doan lagatzea Zerrajerako etxeen azpiko lokaletan, egoitza eta eguneko zentroak han ipintzeko. Baina, Aspacek, geroago, beste 400 metro koadro inguru gehiago eskatu zituen. Horren aurrean, gobernuak erabaki zuen 1.000 metro koadro doan lagatzea eta gainerakoak, berriz, merkatuan dagoen prezioan saltzea, 540.000 euro ingurutan, hain justu ere.\nBada, oposizioaren emendakinaren bitartez, proposatu dute Aspaceri doan uztea eskatutako metro karratu guztiak. Azkenean, EAJren eta EAko hiru zinegotzietatik biren abstentzioarekin, eta gainerako alderdien aldeko botoekin onartu egin dute emendakina. Beraz, Aspacek eskatu dituen metro koadro guztiak eskuratuko ditu.\nBestalde, Foment Inmobiliarik (La Caixarena) eraiki behar dituen Zerrajerako etxebizitzak direla-eta, udalbatzarrak desestimatu egin du adjudikazio horren kontra Ezker Batuak ipinitako berraztertze errekurtsoa. PSE-EE, EAJ, EA eta Aralarren (14 boto) aldeko botoekin eta EB, PP eta Grupo Mixtoaren kontrakoekin (5) onartu dute errekurtsoa desestimatzea.\nHorren aurrean, Ezker Batuak salatu du ez dietela erantzun gai horren gainean egin dituzten galderei. Salatu dute, baita ere, Visesari esleitu beharrean, Foment Inmobiliariari adjudikatzearen ondorioz, herritarrek gehiago ordaindu beharko dituztela etxebizitza horiek. Eta jakinarazi dute Administrazioarekiko Auzietako Salara jotzeko aukera badagoela kontu hori salatzen jarraitzeko, baina epaia ateratzeko bost urte beharko liratekeela, hortaz, alferreko lana izanda, ez dutela bide hori segituko.\nHirugarrenik, gaur onartu dituzte 2007an indarrean izango diren prezioak. Puntu horretan, EAko Jabier Nafarrate zinegotziak salatu du Laubideko aparkalekuarekin konparatuta, Biterin ordubetez egotearren, erabiltzaileek ia bikoitza ordaintzen dutela eta herritarren kexuak izan direla. Azkenean, baina, tarifak bere horretan onartu dituzte.\nEta bukatzeko, goizeko batzarrean gauzatu da Antonio Palacios zinegotzi popularraren dimisioa. Haren ordezkoa izendatzeko hauteskunde batzorde zentralak onespena eman behar du orain, baina tramite kontuak dira horiek. Horrenbestez, gaur agurtu da 11 urtez PPko zinegotzi izan den Antonio Palacios.


Jai Alai World Tour astegoienean hasiko da Markina-Xemeinen - bizkaie.biz\nBizkaie! 2020-07-08 13:20 Kirola\nAbendura arte munduko zestalaririk onenak batuko dira.\nJai Alai World Tour zesta-punta zirkuituak ez deutso hutsik egingo urteroko hitzorduari. Covid 19k eragindako egoereak formatua eta egutegia aldatzea ekarri badau be, zesta-punta zirkuitua barikuan, hilaren 10ean, hasiko da Markina-Xemeinen. Hortik aurrera, Jai Alai World Tour-ek primerako osogaiak ekarriko deuskuz: gitxienez zazpi txapelketa izango dituan zirkuitu bat eta munduko zestalaririk onenek osotutako kartel bat. Egun, baieztatuta dago zirkuituan proba honeek egingo dirala: Markina-Xemeingo Masterra, Lekeitioko Masterra, Hondarribiko Grand Slama, Gernikako Grand Slama, Donostiako Grand Slama, Bartzelonako Opena eta Berriatuko Banakakoa. Era berean, antolatzaileak lanean dabiz beste txapelketa batzuk baieztatzeko, besteak beste, Mutrikuko Opena eta Zumaiako Masterra.\nMunduko Pilota Batzarrak antolatzen dau Jai Alai World Tour zirkuitua, Eusko Jaurlaritzearen laguntzaz. Gaur goizean aurkeztu dabe aurtengo edizinoa, Bilboko Ola Martin Berasategui jatetxean; jentaurrean izan dira Bingen Zupiria Kultura eta Hizkuntza Politikako sailburua, Fernando Azkarate Munduko Pelota Batzarreko presidentea eta Mikel Egiguren Jai Aliveko arduraduna.\nBingen Zupiria sailburuak nabarmendu dau garrantzitsua dala Jai Alai World Tour aurten be egin ahal izatea: Egun, kirolaren eta pelotearen alde hartu geinken neurririk onena da normaltasuna berreskuratzea, betibe segurtasun-neurriakaz zorrotz jokatuz. Jai Alai World Tour orain sei urte sortu zan zesta-puntea sustatzeko bere sorlekuan eta oso pozik gagoz jaso dauen harrereagaz. Horregaitik, sano inportantea zan aurten be egin ahal izatea. Behin zirkuitua antolatuta, orain zaleak frontoietara joatea da behar doguna eta, hola egiten dabenean, segurtasun-baldintzak errespetetea.\nZirkuitu honetako txapelketa bakotxak bere Segurtasun Protokoloa izango dau, Eusko Jaurlaritzako Osasun Sailaren gomendioetan oinarritua eta antolakuntzan dabizan erakundeen artean adostua. Bertan, ekitaldia egiteko baldintzak zehaztuko dira: zaleen sartu-urtenak, edukierea, komunen erabilerea... Momentu honetan, zirkuituko lehen partiduak, hilebete honetan bertan egingo diranak, % 60ko edukieraz egingo dira eta ikusleak maskarea eroan beharko dabe.\nEgungo baldintzek behartuta, zenbait txapelketa atondu barik egon arren, gaurko aurkezpenean, dagoeneko baieztatutako lehen zazpi proben zerrendea emon dabe ezagutzera:\nMarkinako Masterra: Garagarrilak 10, 16 eta 19.\nDonostiako Masterra: Zemendian.\nBartzelonako Opena: Zemendian.\nBerriatuko Banakakoa: abenduan.\nMunduko Pelota Batzarreko presidenteak, Fernando Azkaratek, nabarmendu dau zailtasunak zailtasun, maila handiko zirkuitua osotu dala: Gaur egun zazpi txapelketa baieztatuta ditugu eta horreei, seguru beste proba batzuk gehituko jakez. Horregaz batera, nabarmendu behar dogu munduko zestalaririk onenak izango ditugula gurean. Imanol Lopezek, Goikoetxeak, Aritz Erkiagak, Diego Beaskoetxeak, Xabier Barandikak, Lekerikak, Olharanek eta Zulaikak, besteak beste, dagoeneko berretsi dabe etorriko dirala. Maila handiko kartela izango dogu eta baja gitxi izan ditugu. Era berean, Azkaratek Kepa Arroitajauregi zanak egindako ekarpena nabarmendu eta eskertu nahi izan dau.\nCovid-19ak sortutako egoerea dala eta, Jai Alai World Tourren antolakuntzeak lehiaketa bakotxaren atarian emongo ditu ezagutzera proba bakotxeko zehetasun guztiak. Markina-Xemeingo Masterraren kasuan, barikuan, lehen finalerdian, Beaskoetxea-Lekerika eta Erkiaga-Aldazabal izango dira aurrez aurre (atarikoan Barandika-Ibarluzea eta Goixerri-Manzi). Bigarren finalerdia hilaren 16an izango da: Goikoetxea-Etcheto Lopez eta Ormaetxearen kontra.


naiz: agenda - Bilbo Hiria 31. Pop Rock lehiaketa\nBilbo Hiria Pop Rock lehiaketaren finalerako sailkatzeko kontzertuak irailaren 12an hasiko dira. Urriaren 4ra bitarte 32 kontzertu egingo dira, hautatutako talde bakoitzeko bana, astero, ostegunetan eta ostiraletan, 20:00etatik aurrera, Bilborock aretoan.\nPop Rock modalitateko sailkapen kontzertuak irailaren 12, 19 eta 26an eta urriaren 3an izango dira, eta finala urriaren 17an. Metal kategorian, sailkapen kontzertuak irailaren 13an eta 20an izango dira, eta finala urriaren 18an, eta Urban modalitatean, sailkapeneko emanaldiak irailaren 27an eta urriaren 4an, eta finala urriaren 19an.\nLehiaketan 18 eta 35 urte bitarteko gazteek osatutako taldeek har dezakete parte. Lehiaketaren helburua da taldeon lanak bultzatzea eta zabaltzea, agertokia estatuko eta nazioarteko beste talde batzuekin partekatzeko aukera emateaz gain.\nEpaimahaia musika arloko espezialistek osatu dute, eta haien ardura izan da sailkapen fasean zuzenean joko duten 32 taldeak hautatzea. Edizio honetan 344 taldek eman dute izena (256 Pop Rock modalitatean, 41 Metalekoan eta 47 Urban modalitatean), eta horien artetik aukeratu dira taldeak.


Game Crazy stunts Online. Play for free\nPlay jokoa Crazy stunts Online:\nGame Description Crazy stunts\nGure gidariaren maite lasterketa eta crazy stunts, eta orain bere bere maiteak errendimendua eskaini nahi du, eta oso ederra eta desiragarria behar zuen lesioa gabe, hori ez litzateke neska offended! Baita dituzu laguntzeko honetan zion, berak bakarrik ezin da aurre egiteko, pista egin da, oso arriskutsua delako! Trikimailu guztiak duten gertatzeko ardura izango dituzu, eta moto pilotua hori ez litzateke izorratu edo bere zerbait hautsi kontrolatu behar da, eta hori izango litzateke bere neska gustatu guztia!. Play jokoa Crazy stunts konektatuta.\nTekniko jokoa Crazy stunts ezaugarri\nGame Crazy stunts gehitu: 22.12.2013\nJokoa jokatzen: 1859 aldiz\nGame Rating: 3.97 errondan 5 (76 kalkuluen arabera,)\nBezalako jokoa Crazy stunts Jokoak\nDeskarga jokoa Crazy stunts\nEmbed Joko Crazy stunts zure web orrian:\nJokoaren txertatu Crazy stunts zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Crazy stunts, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Crazy stunts-rekin, baita ere, jokoa jokatu zen:


Olentzero eta Mari Domingiri harrera egiteko debekua erasotzat jo dute jai batzordeek - Bilbo - Uriola.eus\nOlentzero eta Mari Domingiri harrera egiteko debekua erasotzat jo dute jai batzordeek\nuriola.eus 2021-12-20 08:58\nHiriko auzoetako jai batzordeak batzen dituen Auzotarrok taldeak adierazi du ez zaiela etikoa iruditzen aire zabaleko jarduerak eragoztea eta, bitartean, esparru itxietara eramatea udalak antolatutako harrera eta kabalgatak.\n"Udalak ostiralean hainbat auzori jakinarazi zigun e-mail bidez ez zigula baimenik emango auzoetan Olentzero eta Mari Domingiri harrera egitera ateratzeko", azaldu du Auzotarrok taldeak ohar bidez. Nabarmendu nahi izan dute osasun egoera ezagutzen dutela eta ez dutela osasun zerbitzuak kolapsatuko dituen ekitaldirik antolatu nahi. Alabaina, "jarduera dezentralizatuak eta aire zabalekoak" galaraztea ez dute begi onez ikusten.\nIldo beretik, salatu dute jai batzordeek debekua jaso bitartean Bilboko Udalak antolatutako kabalgatak Arriagara eta Bilbao Arenara eramateko erabakia, sarrera bi euro kobratuta.\n"Horren aurrean, jakinarazi nahi dugu hainbat aukera lantzen ari garela auzoetako jarduerak mantendu daitezen eta horrela, gure bizilagunei jarduera herrikoiak eta doakoak eskaintzen jarraitzeko. Datozen egunetan jakinaraziko dizuegu zein auzotan aurki ditzakezuen Olentzero eta Mari Domingi", adierazi dute.


Udalaren antolaketa berrian bi alor sortu dira: Komunitate Garapena eta Gardentasuna, Berrikuntza eta Hizkuntza Politika\nUdalaren kudeaketa hamar alorretan egituratzen da, eta horietako bik zuzendaritza eta idazkaritza teknikoa partekatuko dute\nIruñeko alkate Joseba Asironek gaur goizean sinatu du Iruñeko Udaleko kudeaketa alorrak berregituratzen dituen Udal antolaketari buruzko dekretua. Udalaren antolaketa berrian hamar alor egongo dira, orain arte baino bi gehiago. Komunitate Garapeneko Alorra eta Gardentasun, Berrikuntza eta Hizkuntza Politikako Alorra sortu dira. Halaber, 2015eko irailaz geroztik Berdintasuneko eta LGTBQIko zinegotzi berezia zena mailaz igo, eta zinegotzi ordezkaria izango da.\nUdal antolaketari buruzko dekretu honek, zeinak 2015eko irailean sinatutakoa ordezten baitu, honako alor hauek ezartzen ditu: Alkatetza; Komunitate Garapena; Berdintasuna eta LGTBQI; Herritarren Partaidetza eta Gizarte Ahalduntzea; Hiri Ekologia eta Mugikortasuna; Gardentasuna, Berrikuntza eta Hizkuntza Politika; Gizarte Ekintza; Hiri Bizigarria eta Etxebizitza; Kultura eta Hezkuntza; Tokiko Ekonomia Jasangarria, eta Herritarren Segurtasuna eta Elkarbizitza. Hamar zinegotzi ordezkari egongo dira, eta udal-gobernua osatzen duten lau alderdi politikoak arduratuko dira alorrak kudeatzeaz: EH Bildu, Aranzadi, Izquierda Ezquerra eta Geroa Bai, zeinak organigrama berri honetan gobernu-ardurak hartzen baititu.\nKomunitate Garapeneko Alor berriko zinegotzi ordezkaria Esther Cremaes (Geroa Bai) izango da. Besteak beste, honako gai hauen eskumena hartuko du bere gain : Gizarte Garapeneko Plan Zuzentzailea egitea, Gizarte Ekimenetarako Zentro Komunitarioen kudeaketa, eta prebentzio ekintza komunitarioko lantaldeak. Gazteriako Unitatea eta Kirol-gaiak ere barne hartuko ditu. Alorrak zuzendaritza eta idazkaritza tekniko propioak izango ditu.\nUdal antolaketari buruzko dekretu berriak Gardentasun, Berrikuntza eta Hizkuntza Politikako Alorra ere sortu du, Aritz Romeo (EH Bildu) zinegotzi ordezkariak zuzenduko duena. Barne hartuko ditu zerbitzu juridikoak, kontratazio publikoa zein euskararen erabilera eta sustapena, eta zuzendaritza eta idazkaritza teknikoa partekatuko ditu Alkatetzarekin. Azken alor honen menpe egongo dira protokoloa, komunikazioa, Estrategia Bulegoa, eta administrazioaren koordinazio teknikoa (Udal Gerentzia), besteak beste.\nBeste berrikuntzetako bat da Berdintasuneko eta LGTBQIko zinegotzi ordezkaria zena mailaz igo, eta zinegotzi ordezkari izango dela. Laura Berrok (Aranzadi) izaten jarraituko du, eta zuzendaritza eta idazkaritza teknikoa partekatuko ditu Herritarren Partaidetzako eta Gizartea Ahalduntzeko Alorrarekin. Manuel Millera (Aranzadi) izango da alor horretako arduraduna, behin Iruñeko Udaleko zinegotzi kargua hartu eta gero, azaroaren 2ko Osoko Bilkuran, Alberto Labargaren ordez.\nHerritarren Segurtasuneko eta Elkarbizitzako zinegotzi ordezkaria aldatzen da. Itziar Gómezek (Geroa Bai) Aritz Romeo ordeztuko du alor horretako buru gisa. Gainontzeko alorretako arduradunak mantenduko dira: Hiri Bizigarriko eta Etxebizitzako zinegotzi ordezkaria Joxe Abaurrea (EH Bildu) da; Tokiko Ekonomia Jasangarrikoa, Patricia Perales (EH Bildu); Gizarte Ekintzakoa, Edurne Eguino (IE); Hiri Ekologia eta Mugikortasunekoa, Armando Cuenca (Aranzadi), eta Kultura eta Hezkuntzakoa, Maider Beloki (EH Bildu).\nIruñean, 2017ko urriaren 30ean\nUdalaren antolaketa berrian bi alor sortu dira: Komunitate Garapena eta Gardentasuna, Berrikuntza eta Hizkuntza Politika (66 Kb)\nUdalaren antolaketa berrian bi alor sortu dira: Komunitate Garapena eta Gardentasuna, Berrikuntza eta Hizkuntza Politika (124.56 Kb)


Mugimendu ekologista - hiru Presentacion - Urrutiko Lanbide Heziketako Institutua\nMugimendu ekologistaEl movimiento ecologista\nEkologia eta ekologismoa/\nMundu mailako jarduera esparrua\nEkologia eta ekologismoa\nIngurumena zaintzeko joerak\nMugimendu ekologistaren GKEak\nGreenpeace: aktibismo ekologistaren jatorria\nEkologismoa Euskal Herrian\nIngurumena zaintzeko moduak\nBirziklatzen ikas dezagun\nEkologismoa Ekologiaren printzipioak praktikan jarri nahi dituen gizarte mugimendua da. Ingurumenaren aldeko beste mugimendu asko bezala, 70eko hamarraldian sortu zen, izadia babesteko helburuarekin.\nEkologistak sinetsirik daude gizakia eta bere ingurunearen arteko harmonia lor daitekeela, eta berdintasunezko bizimodu sortzaile baten alde borrokatzen dute. Bizimodu hori elkarrizketan, hezkuntzan, informazioan eta gizartearen kontzientziazioan oinarrituko litzateke.\nIzadia errespetatzen duten garapen moduak ikertu eta martxan jartzea proposatzen dute, kutsatzaileak ez diren energia berriztagarriak erabiliz. Bestalde, hori lortzeko erabakiak deszentralizatu behar direla uste dute, hau da, autogestionatu daitezkeen neurriak aplikatu beharra dagoela, gure etorkizunaren arduradun izan gaitezen.\nEl ecologismo en Euskadi


Datu biografikoak | Filosofía y ética | Xuletas, chuletas para exámenes, apuntes y trabajos\nEscrito el 31 de Diciembre de 2015 en vasco con un tamaño de 13,52 KB\nILUSTRAZIOAREN EZAUGARRI NAGUSIAK (XVIII. Mendea)\nIngalaterrako “glorious revolution”(1688) –ekin hasi eta Frantziako Iraultzarekin (1789) amaitu. Ilustratuek zientzia berrietaz fidatzen ziren, espíritu kritiko arrazionalista zuten eta askatasunaren alde egiten zuten. Argiaren Mendea deitzen diote etapa honi, fanatismo ilunari, ezjakintasunari eta nahaskeriari aurre egiten diotelako. Ilustratuentzat, arrazoiaren bidez helduko da giza aurrerapena, kultura hedatuz eta hezkuntza antolatuz. Derrigorrezko hezkuntza publikoa aldarrikatzen dute lehen aldiz. Erlijio tolerantea nagusitzen dira ilustrazioan, elizak indarra galtzen du estatuari emonaz. Balio berriak sortzen dira: giza eskubideak, askatasuna, aurrerapena, deismoa… Burgesiak balio eskema berria sortzen du: Ahalegin eta meritu pertsonala herentziaz jasotakoaren gainetik baloratzen dira. Ilustratuek ez dute uste ordea emakumea eta gizona berdinak direnik.\nArrazoi eredu berria:\n*Arrazoi enpirikoa: Esperientziatik abiatzen da ezagutza zientifikoa. *Arrazoi kritikoa: arrazoiaren kanpoko aginpideen aurka, autoritatearen eta tradizioaren aurka. Bestalde, arrazoiak bere burua kritikatu eta arrazoiaren beraren mugak ezartzen ditu. *Arrazoi autonomoa: arrazoia da gizakiaren gidari bakarra, tradizio eta autoritateen gainetik.\nBaikortasunez ikusten dute mundua; historiak perfekziorantz bideratzen du gizakia. Ilustratuentzat arrazoiaren bidez, zoriontasuna lor daiteke.\nPolitikoki kontserbadoreak dira (Montesquieu, Voltaire). Gutxik dituzte ideia benetan demokratiko eta berdin zaleak (Rousseau).\nDeismoa defendatzen dute ilustratuek. Gizakiak ezin du jainkoa ezagutu, eta erlijio denetan da jainko verbera. Errebelazioa eta mirariak antinaturalak eta irrazionalak dira.\nAdierazpen askatasuna beharrezkoa arrazoiaren erabilera publikorako. Askatasunaren bidez, gizakien burujabetasuna lortzen dute, baita adin nagusitasuna ere eta hori mesedegarria da gizadiaren aurrerapenerako.\nKantek mundo fisikoa eta giza mundua bereizten ditu. Mundu fisikoan, lege naturalek zuzentzen dituzte fenómeno guztiak. Gizakia ez da gorputz hutsa ordea, eta gizakiaren berezitasuna askatasuna da, gogoaren eta arimaren bitartez determinismo naturala gainditzea. Gizakia da naturari aurre egin diezaiokeen animalia bakarra. Kantek dioenez, naturak gizakien ekintza libreen azpiko ordena ezartzen du baita ere historiaren bilakaera. Gizakiak taldea behar du, baina aldi berean, berekoikeria, botere-nahia eta jabetza-grin aseezina du. Guzti hauek gizakiaren ahalmenak piztera eta garatzera behartzen dute.\nDATU BIOGRAFIKOAK ETA TESTUINGURU HISTORIKOA:-\nA)Datu biografikoak: 1724 jaio Prusian, han bizitza osoa egon, 1804 hil. Logikako eta Metafisikako ikasketak egin. 40 urte klaseak ematen herriko unibertsitatean. Esaldi ospetsua: “iraultza bai, baina urrun gera dadila”. Balio moral eta erlijiosoak bereganatu, bizimodu lasai eta disziplinatua euki, ezkongabe hil. Liburuak, “Zer da gizakia?” galderari erantzuna emateko asmoz egiten zituen. Libururik garrantzitsuena: “arrazoimen praktikoaren kritika” da.- B)Testuinguru historikoa: XVIII. Mendeko aldakuntza ekonomiko, ideologiko eta soziopolitikoek gaur egungo oinarriak ezarri zituzten. Ekonomian, merkataritzak, industria nekazaritzari aurre hartu zion. Herriaren egoera txarragatik, gizarte klase txiroenak matxinatu (1789 frantziako iraultza). Beste herrialde batzuetan (Prusian adb.), despotismo ilustratua ezarri zen, “dena herriarentzat, herria gabe”. Egitura juridiko-politikoa honetan oinarritu: botere bereizketa, librekanbismo ekonomikoa eta giza eskubideak.\nKANT ETA ILUSTRAZIOA\nSAPERE AUDE: Sapere aude ausartu zaitez pentsatzera.\nKant, “zer da ilustrazioa? Galderari erantzuna” lanean ezagutzera eman. Baina lehengoa erabiltzen Horazio. Kant: adingabetasuna besteen gidaritzapearen menpe bizitzea da, baina norberaren erruz. Ilustrazioak lagundu arrazoimenaz gizakia adingabetasuna gainditzera, hau da, era autonomoan bizitzera. Heldutasunera heltzean, bakoitza bere buruaren jabe dela esanahi du, inoren menpe.\n-1724.Urtean jaio zen prusian eta 1804 urtean hil zen.\nLogikako eta metafisikako ikasketak egin zituen baina arlo guztietarako interesa erakusten zuen , 40 urtez bere herriko unibertsitateko ikasle izan zen, mate , metafisika eta logika emanez.\nIdeia liberalen aldekoa zen , balio moral eta erlijioso zorrotzak zituen , lasaia eta oso metodikoa zen , ezkongabe hil zen.Arlo zientifiko eta filosofikoetan oinarritutako liburuak idatzi zituen,\nZer ezagut dezaket?Zer egin behar dut?Zer itxaron dezaket? Galderen erantzunen bila, Zer da gizakia azaltzeko asmoz.\n-XVIII.Mendeko ezaugarriak antzinako erregimen estamentalaren gainbehera eta burgesiaren gizarte ordena klasista izan ziren.Ekonomian, industriak nekazaritzari aurrea hartu zion,eta merkataritza nagusitu zen.1789ko Frantziako iraultza.Europako herrialde batzuetan despotismo ilustratua ezarri zen,erregearen eta intelektualen arteko aliantza.Egitura juridiko-politikoaren aldaketak europan:estatuaren botere bereizketa eta parlamentarismoa-librekanbio ekonomikoa-giza eskubideen oinarriak.\nKant eta ilustrazioa:Sapere aude\n-Sapere aude:Ausart zaitez pentsatsera.Horazio poetak erabili zuen lehen aldiz k.A.1. Mendean baina Kantek eman zuen ezagutzera “Zer da ilustrazioa?Galderari erantzuna” idazlanean.\nKanten iritziz,adingabetasuna besteen besteen gidaritzaren menpe bizitzea da,baina norberaren erruz:koldarkeriaren eta alferkeriaren ondorioz gure kabuz ez pentsatsea.\nIlustrazioak gizakia bultzatzen du arrazoimenaren bidez adingabetasuna gainditzera , autonomiaren erabilera gauzatuz.Autonomiaz jarduteak,besteen iritziak kontuan hartuz,bai,baina iritzi horiek norberarenak ito ditzaten saihestuz.Behin heldutasun maila horretara iritsita gizakia bere buruaren jabe da, bere kabuz pentsatsera ausartzen da.Darabiltzan irizpideakpertsonalak dira eta besteen gidaritzarik gabe erabiltzen ditu.\nKanten kritizismoa: Planteamendu orokorra-\nKantentzat, filosofiak lau galdera hauei erantzun behar die-a)zer ezagut dezaket? B)Zer egin behar dut? C)zer itxaron dezaket? D)zer da gizakia?(aurreko denak barnebiltzen)\nZER EZAGUT DEZAKET?-\nEzagutzaren iraultza kopernikarra:gure ezagutzatik kanpo dago gauzak bere baitan nolakoak diren esatea. Ageri zaigunari “noumeno” deitzen dio Kantek eta “fenomeno” ezagut dezakegunari. Gizakiok ez dugu “noumeno” ezagutzen. Errealitateari gure adimenak ezartzen dizkio baldintzak, errealitatearen bertsio propioa eratuz. Gizakiok ezin dezakegu errealitate fenomenikoa auteman.-Metafisika ezin daiteke zientziatzat hartu , elementu enpirikoak falta zaizkiolako. Ideiak erreal bihurtzeari edo ideia fenomenoetatik kanpo ezartzeari ilusio transzendentalean murgiltzea deritzo.- Mundu metafisikoa arrazoimenaren antonimoa da, unibertsoa eta jainkoa noumenoak baitira. Kanten iritziz ezinbestekoa da arrazoia aztertzea eta azterketa honetan hiru ezagutza ahalmen bereizten ditugu: a)\npasiboa eta inpresioak jaso besterik ez du egiten. Denbora eta espazioa dira sentsibilitatearen forma aprioriskoak. B)\naktiboa da eta kontzeptuak sortzen ditu.Kasuaren kontzeptua:kausaren kontzeptua ez da esperientziatik eratorria, adimenaren kontzeptu apriorizkoa da.C)\narrazoiak ideia erregulatzaileak ditu:arima, unibertsoa eta jainkoa.-”arima”ideiak arrazoiari esaten dio posiblea dela barne bizipenak ezagutzea, baina inoiz ez ditu eduki guztiak ezagutuko.-\n”unibertso”ideiak arrazoiari esaten dio posible dela kanpoko eremuko eduki batzuk ezagutzea, baina inoiz ez eduki guztiak.-c)”jainkoa”ideiak arrazoiari esaten dio posible dela bai barne bizipenei bai kanpoko objektuei dagozkien edukiak ezagutzea, baina inoiz ez ditu eduki guztiak ezagutuko.\n10.2 zer egin behar dut?\nBigarren galdera honi arrazoiaren erabilera praktiko etiko-moralarekin erantzungo dio kantek. Kantentsat arrazoi praktikoa jokabidera eta jarrerara bideratua dagoen giza arrazionalitatearen eemua da.\nArau moralek agindu forma dute, eta bi mota bereizten ditu: batetik agindu hipotetikoak, honek bideratzen zaituzte helburu bat lortzeko ekintza jakin bt gauzatzera. Agindu hipotetikoek ez dute etika unibertsal bat oinarritzeko balio. Bestetik unibertsalek, honek kategorikoak izan behar dute. Soilik orduan izango naiz etikari dagokionez zintzo.\n10.3 zer itxaron dezaket?\nHirugarren galdera honi erlijioaren bidez erantsuten dio kantek. Erlijio naturalaren alde agertzen da. Erlijio naturalean ikusten du bere garaiko erlijioen arteko gatazken irtenbidea. Zuzen jokatzekotan, zoriontsu izateko eskubidea izango dut. Kanten arabera, erlijio arrazionala etikarekin bateragarria da. Kantekez du erlijio errebelatua onartzen.\nInterpretazio arrazionalista egiten du eta honeek dira ideia nagusienak: a) gizakiak, bai lege morala betetzeko joera eta bai bere burua gauza oreren gaineik jartzeko joera du. B) jesukristo da gizaki moralaren eredu, kristorengan fedea izateak gizakia lege morala betetzera bueltatzen du. C) kantentsat, eliza estatu etikoa da.\nErlijioa arrazoimenaren erabilera praktikoari eske sortzen da. Iustrazioan deismoa izan zen erlijio jarrera nagusia, dogmarik, kulturik eta eliza antolamendurik gabeko erlijioa\n9 arrazionalismoa eta enpirismoa kantengan\nKanten aurretik epistemologiak bi taldetan banatzen ditu filosofoak. Batetik arrazionalistak, ezagutza guztiak adimenetik eratortzen dira eta bestetik, espiristak, ezagutza esperientsiatik eratortzen da. Adimena, zentzumenen datuak jaso baino lehen, tabula rosa da eta hortaz, ezagutza guztiak aposteriori lortzen dira. Honek biak gaiditzen ditu kritizismoa deitzen den jarrera filosofikoarekin. Bere iritziz, egia da ere gure ezagutza guztiek esperientsia dutela abiapuntu, denak ez dira esperientsiatik eratortzen.\nKantek zientzia horiek, hau da matematika eta fisika, metafisika bide zientifikotik saro te daitekeen erabakitzeko. Azterketaren ondorioaren arabera, tradizio espiristak eta arrazionalistak ez dute metafisika zientziatsat hartzea ahalbideatzen.\nKanten pentsamenduan bi aro bereiz daitezke: batetik aro prekritikoa, iraksle garaitik “disertatio” aldezten duen unera aeteko garaia. Newtonen fisikaren eraginpean dago eta zalantzan arrazionalismoaren eta enpirismoaren artean. Bestetik, aro kritikoa, 1770tik heriotzara arte luzatzen den aroa. Humeren eraginez, arrazionalismoaren eta enpirismoaren arteko sintesia eratzen du. Idazlan bat “arrazoimen hutsaren kritika (1781)” DA 1781TIK AURRERA ARGITARATUA.\nKant eta Ilustrazioa: Arrazoimenaren erabilera publikoa eta pribatua-\nFilosofia kantiarraren arabera arrazoimenaren erabilera publikoa aske izan behar du baina erabilera pribatua sarritan mugatu egin behar da. Arrazoimenaren erabilera publikoa, Kanten iritzian, aditu den norbaitek irakurlearen publikoaren aurrean egiten duena da; erabilera pribatua, hari dagokion funtzionario-postu edo kargu jakin batean zilegi zaiona. Hau ulertzeko hiru adibide argi:\nArmadako ofizialak bete egin behar du beti gainetik datorkion agindua(erabilera pribatua). Hala ere, aditua denez, ozen argudia dezake agindu horren helburu edo onuraz, iruzkinak egin ditzake soldadutzaren akatsei buruz, publikoaren aurrean, hauek epai dezaten(erabilera publikoa).\nHerrikideak ezin diezaioke uko egin zergak ordaintzeari(erabilera pribatua), honek ez dio bere betebeharrari uts egingo baina aditu bezala zerga horien bidegabekeriak edo desegokitasunari buruzko bere gogoeta argitaratzen baditu(erabilera publikoa).\n(3)Apaizak bete egin behar du zerbitzatzen duen elizak agindutakoa, eta irakasteari ekin behar dio, baldintza horren pean onartu dutelako(erabilera pribatua). Dena dela askatasun osoa du arduraz ikertutako eta asmo oneko bere ideiak publikoari ezagutarazteko, edo erlijioa eta eliza hobetzeko bere proposamenak aurkezteko(erabilera publikoa).\nArrazoimenaren erabilera pribatuan ez dago askatasunik, Kanten arabera. Arrazoiaren erabilera pribatuaren askatasunik ezak ez du ilustrazioa galarazten, informazioa emateko, pentsatzeko eta publikoaren aurrean ideiak adierazteko askatasuna baldin badago betiere.\nKant arrazoimenaren erabilera publikoa eta pribatua Kant horazio Kant eta ilustrazioa Kant datu biografikoak datu biografikoak Kanten filosofia Kant erabilera pribatua


Josu Andoni: December 2014\nMomentuz 30 pertsona apuntatua dagoz. Nahiz eta 12 egun besterik ez falta, epea zabalik darrai abeduaren 30era arte edo autobusa bete arte. Goizeko 6:30etan Loiutik autobus batean irtengo gara Ondategiraino. Hau da, " Hiru Haundiak " mendi martxan herri horretatik irten ginen, Gopegitik , Gorbeiaraino. Eta aipatutako martxaren oroimenez han prest egongo gara, Loiuko txangoa abian jarri ahal izateko Gorbeiako Tontorreraino. Suposatzen da mendizale loiuztarrak hiru ordutan gurutzera ailegatuko garela eta handik beheraino beste bi ordutan.\nPublicado por Josu Andoni en 3:35 AM No comments:


apirila | 2016 | Kezka Dantza Taldea\nEkainaren 12an ospatu genuen Eibarren 2015eko dantzari eguna eta Kezka dantza taldeko dantzari txiki, gazte zein helduek parte hartu genuen bertan. Untzaga plazan ospatzen dugu urtero dantzarion egun hau, baina aurtengoan eguraldia nahasi zegoela eta ezin izan genituen Eibarko kaleak dantzaz bete. Honela, 19:30ean Mogel Isasi Ikastetxeko patioko aterpean plazaratu genituen dantzok guraso, familiako, lagun eta ikuslez inguratuta.\nPortaleko dantza gelan arropak ondo-ondo atondu eta Txantxa zelaiko kioskoan taldeko argazkiak aterata igo ginen dantzari guztiok Isasin gora erdi korrika, euri zaparradak harrapatu gintuen-eta.\nEnrike Izagirrek aurkeztuta, hamaika dantza sorta plazaratu genituen bata bestearen atzetik, eta, amaieran denok batera kalejiran bukatu genuen emanaldia. Musikari lanetan Andoni Altzibar (txistua), Amaia Baglieto (txistua) eta Jose Miguel Laskurain (txistua eta gaita), Iñaki Barua (atabala), Andoni Urbieta (gaita), German Ereña (danborra), adolfo Jainaga (esku-soinua) eta Unai Narbaiza (panderoa) ibili ziren beti bezain fin.\nEmanaldia 2003an jaiotako neskek hasi zuten, Gipuzkoako dantzen sorta batekin. Horien eskutik, agurraz, makil-txikiekikoaz eta zinta-dantzaz gozatzeko aukera izan zuten bertaratutakoek.\nTxikienek, 2008an jaiotako neska mutilek, jarraitu zuten gero. Festarako gogoz etorri ziren beraien lehenengo dantzari egunean eta bi dantza alai eskaini zituzten Sasikopaitsu eta Elosutik Etxesarkortara doinuak dantzatuz.\nUrtebete nagusiagoek, Inude eta Artzaien dantzak egin zituzten, dotore.\n2006ko neska mutilen txanda iritsita, Aduna eta Andoaingo axeri-dantza ikusteko aukera izan zuten bertan bildutakoek. Dantzaren zenbait zati eskaini zituzten: Paseoa, Aitarena, Orratzarena, Ilentiarena, Paseoa, Perra-jartzea, Dorrea eta Kalejira.\nArgazkia. CC BY-SA\nKontra-dantzen jira eta birek ere izan zuten lekua 2015eko dantzari egunean. Luzaideko kontra-dantzak; lehena, bigarrena eta polka-pik egin baitzituzten 2004ko neskek.\nGorularien bi dantza, arku-dantza eta zinta-dantza eskeini zituzten ondoren 2005ean jaiotako neskek. Eta jarraian, urte bereko mutilek Villabuenako makila-dantzetako bi egin zituzten: Te vi eta Bailaos.\nArgazkia: Iñaki Zugasti. Dantan CC BY-SA\nArgazkia: Iñaki Zugasti. CC BY-SA\nLapurdira jauzi egin genuen orduan eta bertako fandangoa ikusteko aukera izan zen 1999 eta 2000ko nesken eskutik.\nEta Lapurditik Nafarroara, Lesakara. 2002, 2003 eta 2004ko mutilez osatutako taldeak Lesakan egiten diren dantzen sorta ederra ekarri zuten. Zubirik ez zegoen patioan baina berdin berdin osatu zuten sortatxoa. Hauek egin zituztenak: makil-gurutze, ziarkakoa, zubigainekoa eta zantzo monona.\nNagusien taldeak Arrateko trokeo-dantzekin sartu aurretik Irradaka eskaini zuten neskek, 2000-2001-2002 urteetan jaiotakoek.\nEmanaldiari osatzeko, Kezkako nagusienen taldeak hartu zuen plaza lehenengo. Hauek Arrateko trokeo-dantzak erakutsi zituzten: Makil txikiena, makil handiena eta brokel-makilena. Kalejira batekin amaitu zuten beraien tartea, eta inguruko dantzari txiki eta gazte guztiak sokara batuta bete-bete egin genuen Mogel Isasiko patioa, hurrengo urtean Untzagako plaza berdin betetzeko gogoarekin.\nHona Felipe Loiola eta Iñaki Zugastiren argazkiek osatutako galeria:\nKategoria Sin categoría 2016/04/28 egilea dantzak.


Irungo Euskararen Hilabetean, 7.000 ikaslerentzako jarduerak : Bidasoko Hitza\nIrungo Euskararen Hilabetean, 7.000 ikaslerentzako jarduerak\nEuskararen Hilabetean antzerkian eta magian oinarritutako jarduerak egingo dituzte, hiriko ikastetxe eta institutuetako ikasleei begirakoak.\nMonica Martinez eta Arantza Zulet, gaurko agerraldian.\nHilaren 26tik martxoaren 13ra Euskararen Hilabetea izango da Irunen, udaleko Euskara arloaren ekimenez. Haurren eta gazteen euskararekiko motibazioan eragin nahi dute, euskararen aldeko jarrera positiboa sustatzeko. Euskara, gure altxorra izenburupean egingo dituzte jarduerak, eta parte hartzaile bezala hiriko 7.000 ikasle izango dira: HHtik DBH4ra artekoak dira ikasle horiek, hiriko ikastetxe eta institutuetakoak. Antzerkiak eta magia ikuskizunak dira programaren ardatz. Gaur eman dituzte gaiaz xehetasunak Monica Martinez udaleko Euskara ordezkariak eta Arantza Zulet teknikariak.\nJardueren barruan, Asier Kidan magoaren ikuskizunak gozatuko dituzte HHko ikasleek hilaren 26, 27 eta 28an. Martxoaren 5 eta 6an, LHko 3. eta 4. mailetako ikasleek Txalo Produkzioak taldearen Jon beldurgabea antzerkia ikusi ahal izango dute. Martxoaren 11n, berriz, DBHko 1. eta 2, Mailetakoen txanda: Eidaberen Mari eta gaileta fabrika antzerkiaren ikusle izango dira. Bukatzeko, martxoaren 13an, DBHko 3. eta 4.mailakoentzat eskainia, Txalo Produzkioak taldearen antzezlana: Zoaz pake santuan.\nJarduera horiek guztiak Amaia Kultur Zentroan egingo dituzte.\nHoriez gain, Irunero aldizkarian bi ale berezi argitaratuko dira. Batean HHko eta LH1etik LH4ra artekoen lanak agertuko dira, bestean LH5 eta LHkoenak, nahiz DBHkoenak. Ikastetxe eta institutuetan banatuko dira horiek, eta udalaren Euskara Arloaren webgunean ikusgai jarriko dituzte.


IGARTUA BENGOA,Karmele "Zelan barru horietan?" (Narrazioak)\nZELAN BARRU HORIETAN?\nBarruetan bizi gaitun eta, bizi nahi dugunak. Barruetan gaitun nor, inorenganako izateko, eta horri batzuek bakardadea deitzen zioten. Eta bakardadea deitzen zioten, bizi nahi dugunok gure barruarekin bakarrik egoten ere badakigulako. Ez zakiten bakarrik egotean noraino izan gaitezkeen lagunen ondoan.\nHalabeharrez hago hi ziega horretan ordu askoan bakarrik; nahita topatzen dinagu beste batzuk, kanpo honetan, bakarrik egotea. Eta hori dun, horixe bakarrik, bakarrik egotea, eta, baina, hori ez dun bakardadea; bakardadea ez dun kanpotik ikusten, eta jendez inguraturik bizi arren sentitzen dun. Gutxi zaukan zerikusirik bakardadeak bakarrik edo jende artean egotearekin.\n(«Egon» hitza, zortzi bider idatzi dinat leku txikian, eta esanahi ugarietatik gelditasunaren zentzu literalenean erabili nahi izan dinat, izatetik ondo bereizteko: «toki batetik ez mugitu, denbora batez bertan geratu»). Egoera horretan hago azken urte batzuetan. Kanpoan batzuk bizitza osoan ditun egonean.\nBa, hori, bakardadea ez dela kanpotik ikusten; izatera, ondo maite duenak –igarri– egiten din maite dituenen barruan, bakardadea ere.\n"Egon" hitza zortzi\nbider idatzi dinat leku\nnahi izan dinat\nAgian, bakardadea bortizki sentitzea norbera dena ez onartzea izango dun. Nor-bera, bakarrik, bakarra dun. Nor-beraren baitan bizi ditun bizi behar direnak eta harremanak nor-berak eraikitzen ditin, on-hartuz debalde eskaintzen dena eta emanez eman nahi dena. Dena, igual. Ala?\nGoiz jaiki naun, gaur ere, behe lainoaren gaineko zeru urdinarekin batera. Leihoa ireki dinat, atzo bezala, eta leihoa irekitzerik ez dutenak hartu ditinat nirekin; bat, hi.\nEta guztientzat beste ihintz arnastu dinat, begiak itxita.\nEgun berriaren irrikak irribarre bat jarri din nire sabel barruan eta, segundo gutxi batzuetan, –ni– izan zirenak agurtu ditinat memorian eta «hemen gare» xuxurlatu zienat, segundo gutxiko irribarrean.\nEta horri batzuek bakarzaletasun deitzen zioten, bakan, arraro, diferente… «enfin»… esan nahi duten lekuan. Batzuek. Eta bakarzaletasuna erreparatzeko momentua bilatzea badun: zer, nondik eta nola, ba, orduan, bakarzaleak gaitun, eta bakoitz, eta bakan.\nBete-bete etorri dun isilik –bakarrik–, eman eta eman, Eguzkia.\nLurrindu din lehengo ihintz hura eta oparo, bizi-argi, hartu din Lurra, bakarrik izaten baleki bezala, eta beste batzuekin eta beste batzuentzat ez izatera izatea antzua duela baleki bezala.\nBazakinat nola maite dunan epeltasuna, eguzkiarena eta maite ditunan gorputzena. Memorian dauzkan, arretaz bizi izandako denak; memoria dun hor lagun leial. Bila ezan beroa eta gorputzak eta hondartzak, higan zauden behar direnak egon. Zabal ezan leihoa, begiak itxita, eta eraman itzan kanpoaldeok barrura.\nEta guk bazakinagu bakarrik egoten eta bakarrik izaten eta isilik; eta Eguzkiaren antzera gaitun bakoitz, bakan, nor, beste batzuekin izateko; eta esango nuke binaka garela, nor izan eta gero; hazia eta lurra, itsasoa eta hondartza, mendia eta harana, ilargia eta gaua bezala; binaka batera; gero zabaltzen gaitun denetara.\nIsilik ernaltzen dun hazia lurrean, isilik hartzen din hondartzak itsasoa, isilik argitzen Ilargiak gaua, haranak mendiari eusten, isilik.\nEta horri batzuek isiltasuna deitzen zioten.\nBaina hori dun isiltasun bat isiltzen ez dena, gutunetan bizi dena bezalakoa, eta begiradetan edo oraindik esan gabeko hainbeste hitzetan. Isilik esan. Isilik eman.\nBeste bat dun zer esan ez duen isiltasun ahitu bat, bakardadean bizi dena, eta bakardadearekin. Eta ez dun kanpotik ikusten.\nBat dun emankorra, sortzailea, bizia; eta bestea dun hilgarria.\nEta batzuek isiltasuna komunikatzeko modu bat dela esaten dinate, mezu bat dela isilezko jarrera. Hala izango dun batzuetan; izan ere, zerbait esateko isiltzen garenetan, ateratzen dun esana bere denboran; eta, baina, ezer esan nahi ez dugulako edo ezer esatekorik ez daukagulako isiltzen garenetan, intentzioa bakarrik ageri dun, isiltzekoa, eta zergatiak batzuetan norberak ere ez zakizkin. Eta beste kontu bat dun kartzelan isilik egotera behartua izatea. Baina, badakin? Uste dinat hik heuk erabakitakoa balitz bezala jokatzen dunala, sortzailea eta emankorra bilakatzen ari dun-eta hire isiltasuna.\nBakardadeaz eta isiltasunaz irakurri nahi ninan eta liburutegiraino etorri naun. Filosofoen apalera jo dinat. Zabaldu ditinat liburu banaka batzuk izenburu bati erreparatu diodan arte. «Giza adimenari buruzko entseiuak», JOHN LOCKE. Pasarte batzuk irakurtzen ahalegindu naun eta arreta «Erlazioak» izeneko kapituluan jarri dinat eta hara! Beste gauza batzuen artean esaten din erlazioa ondo bereiztuak diren bi ideiaren artekoa dela, bata bestearekin alderatzeko edo elkarrekin kontsideratzeko ekintza. Zer iruditzen zain? Esaten aritu gaitunana. Biren artean zerbait izateko, bakoitzak bere osotasunean nor behar duela izan eta, aldi berean, banakako absolutu osotasun bakoitza, erlazio baten barruan, partaide erlatibo dela, beste batzuekin batera bakarrik balioa duena.\nBadakin? Pentsatu dinat sarriago etorriko naizela liburutegira eta… bidaliko dinat liburu hori ere.\nEta beste batzuetan harrizko harmaila hotzetan esertzen gaitun, binaka, ortze-mugarantz begira, baina batak Eguzkia ezkutatzen ikusten duen tokian, eta iluna, besteak Ilargia ikusten din jaiotzen, eta argia; eta orduan, binaka izanda ere pausoa ez dun bat eta isila gailentzen din bien artean, isil-hizketa, inoiz inork entzungo ez duena, batak besteari ikusten duenaz ezer esaten ez diolako eta batak bestearen barruan zer ez dakigulako.\nEta horri batzuek ez zakinat nola deitzen dioten, baina horixe dun bakardadea, bakardade latza, gorria, eta isiltasun hotza. Binaka, bakar-bakarrik.\nIsildu dun eguna poliki-poliki. Errekaren zurrumurruak eta kilkerren kantuek isilagotu dinate egunaren zalaparta eta, ilundu orduko, beraiena dinate txanda.\nItxi begiak eta gogoratu zerua laino gorritan eta Ilargi goiztiar zuri-zuri, bete-bete, batek mundua arrosa kolorean jantzi zuen ilunabarra.


Enrike Abril errebote txapelketako hirugarren jardunaldia bihar . diariovasco.com\nEnrike Abril errebote txapelketako hirugarren jardunaldia bihar\nBihar goizeko 11:00etan Enrike Abril errebote txapelketako 3. jardunaldiko norgehiagoka jokatuko da Zubietako errebote plazan. Noizbait eta Senpere taldeak izango dira aurrez aurre. Zubietako taldeak, berriz, ordu berean Oiartzunen izango du hitzordua. 23. jardunaldiari dagokion neurketa jokatuko dute Txost taldearen aurka. Zubietarrek garaipen erraza eskuratu zuten pasa den igandean Zubietan. Hauxe zen txapelketako lehenengo partida eurentzat eta 2-13 nagusitu ziren. Joseba, Imanol eta Josu Aizpurua anaiak, Endika Gartzia eta Jon Argote izan ziren Zubietako taldea osatu zutenak.\nAurrez aurre izango duten Txost taldeak, aldiz, 2 norgehiagoka jokatu ditu eta biak galdu.\nBestalde, gaur arratsaldeko 18:00etan hasita Elkarteen arteko Gipuzkoako txapelketako partidak izango dira herriko frontoian.\nHerriko pilota elkarteko Exposito eta Arangurenek Lagunak taldearen aurka jokatuko dute nagusien 2. mailako neurketa eta ondoren Aranberri eta Sarasolak Soraluzeren aurka nagusien mailako 3. mailan.


Irisgarritasun-oharra | Bizkaia.eu\nErabiltzaile jakin batzuek Interneten nabigatzean dituzten oztopoak ezabatzea edo, behintzat, gutxitzea du helburu irisgarritasunak, eta, hala, erabiltzaile horiek informazioa eskuratzeko modua izatea. Erabiltzaileen zailtasunak fisikoak, psikikoak edo erabiltzen dituzten teknologiari lotutakoak izan daitezke:\nikusmen-, entzumen- edo mugikortasun-arazoak\nedukia ulertzeko zailtasunak\nnabigatzaile zaharkituak edo edukia ongi interpretatzen ez dutenak\ngailu jakin batzuk ez izatea (sagua, teklatua, etab.)\nBizkaiko Foru Aldundiak badaki garrantzitsua dela Interneterako sarbidea izatea, horri esker edozeinek baitu Bizkaiko Foru Aldundiaren edukiak eskuratzeko aukera . Hori dela eta, irisgarritasuna betetzen eta egunero hobetzen saiatzen da.\nZehazki esanda, hauen bidez betetzen du www.bizkaia.eu webguneak irisgarritasuna: Web 1.0 (http://www.w3.org/TR/WAI-WEBCONTENT/) webgunetik eskura daitekeen edukiaren argibideei jarraituz (A bikoitza maila), eta egitura, aurkezpena, edukia eta funtzionaltasuna bereizteko ahalegin berezia eginez.\nW3Ck kaskadako estilo-orriei buruz (2. maila, CSS2) egindako gomendioaren arabera egin da ikuste-diseinua.\nNahiz eta nabigatzaileak edo nabigatzeko gailuak estilo-orriak onartu ez, webeko edukia irakurtzeko modukoa da, haren egitura nabarmenari esker.\nWebgunean erabiltzen diren letra-tipoek dimentsio erlatiboak dituzte; horrek esan nahi du erabiltzen ari den nabigatzailetik kontrola dezakeela tamaina erabiltzaileak.\nwww.bizkaia.eu webguneko orri guztiek gainditu dituzte A eta A bikoitza mailak, TAW tresna (http://www.tawdis.net) erabiliz, posta elektronikoko bezeroen orri espezifiko batzuek izan ezik; izan ere, funtzionaltasun egokia emateko behar den teknologia dela eta, zenbait arazo dituzte maila horiek gainditzeko.\nHorrez gain, baliozkotze hauek egin dira, gunearen irisgarritasuna egiaztatzean:\nAplikazioa pantaila-bereizmen desberdinetan behar bezala ikusten dela egiaztatu, eta Interneteko erabiltzaileek gehien erabiltzen duten pantaila-bereizmenetarako optimoa izan dadin saiatu.\nKolore-kontrasteari begiratu aplikazioa gris-eskalan bistaratzen denean, eta egiaztatu aplikazioak arazorik ez duela zenbait kolore ikusteko arazoak dituzten erabiltzaileentzat.\nFuntzionalitate hauek ere sartu dira gunean, irisgarritasuna bermatzeko:\nItxura egokitzea, erabiltzaileak bere nabigatzailetik definitutako estilo-orri pertsonalizatuak erabiliz.\nLetra oso handiak erabiltzeko aukera izatea.\nPantaila-irakurleak erabiltzeko optimizatzea: esteka eta irudi guztiak behar bezala etiketatuta agertzen dira.


…eta kitto! Euskara Elkartea merkealdien azokan, “Euskeraz Primeran!” kanpainarekin - etakitto.eus\n0 Berbetan dendariak, Berbetan orokorra\nETA KITTO 2018, Uzt 18\nAurten ere …eta kitto! Euskara Elkartea Eibarko Udako Merkealdien azokan parte hartzen dihardu, “Euskeraz Primeran!” kanpainarekin, “merkataritza eta ostalaritzan euskeraren erabilera bultzatzeko asmoz”. Toribio Etxebarria kalean, Euskara elkartearen mahaira gerturatzen diranek hiru konpromiso hartzeko aukera izango dute oraingoan: “Euskeraz ez dakitenek denda eta tabernetan lehen berba eta agurra behintzat euskeraz egitea; eta dakitenek, berriz, denda eta tabernetan euskeraz eskatzea eta, gainera, lagunekin batera egon ezkero, eurekin ere euskeraz jardutea”. Konpromisoa hartzen dutenek erosketa zerrenda osatzeko imandun bloka jasoko dute opari moduan, honako goiburuarekin: “Dendetan ere Euskeraz Primeran!”. Hiru egunetan egongo da “Euskaraz Primeran!” kanpainaren txokoa azokan eta parte hartzen duten guztiek Eibar Merkataritza Gune Irekiak emango duen 100 euroko erosketa-txartela irabazteko aukera izango dute. Horren zozketa azken egunean, barixakuan egingo dute, 13:00ean.\nEibar Merkataritza Gune Irekiak, Eibarko Udalaren laguntzarekin antolatutako azoka barixakura arte egongo da martxan eta egunero goizeko 10:00etatik 20:00etara zabalduko dute. Antolatzaileek, Udal ordezkariekin batera gaur goizean inauguratu duten azoka hamaikagarren ediziora ailegatu da eta, oraingo honetan, 32 establezimentuk dihardute parte hartzen. Gehienek euren produktu eta eskaintzak kalera atera dituzte, kalean ipini dituzten karpetako postuetara, baina beste batzuk dendan bertan prestatu dituzte merkealdi bereziak. Toribio Etxebarrian postua ipini duten 26 dendak honako hauek dira: Askasibar, Atelier, Beittu zentro optikoa, Burbujas y Más, Bambi oinetakoak, Cedry, Doroti, Eskulan, Farmalur, Gratzina, Guby Mutilak, Guby Neskak, Ikusimakusi, Izane, Khloe, Kopiña, Leder, Marsi, Neure, Nona, Rosa Domínguez, Ttiki, Txukuna, Valenciaga eta Xare. Eta dendetan parte hartzea nahiago izan dutenak, berriz, beste hauek dira: Federópticos Igmar, Los Chicos, No Comment, Tribeka, Urdanibia eta Vieco.\n#azoka#Euskaraz Primeran#merkealdiak#Udako merkealdiak\n« Gaur goizetik dago zabalik udako merkealdien azoka Toribio Etxebarria kalean Zaragozako Zine Jaialdiak Gorka Aizpuruak diseinatutako kartela izango du »


Munto baserriko piezak jartzen ari dira plazan | Aiete – Lantxabe – Katxola – Ayete\nMunto baserriko piezak jartzen ari dira plazan\nAieteko bizilagunek denbora luzez borrokatu zuten Munto baserria zutik mantentzeko. Eraikinaren egoera txarra zela eta, azkenean bota egin zuten, 2013ko otsailean. Gutxienez, XVI. mendeko baserriaren oinarria mantentzea lortu zuten.\nUrteetan baserrian gordeta egon diren piezak plazako bodegan biltzen ari dira, eta leku hau egokitzeko lanak egiten ari dira egunotan. Hurrengo asterako bukatuko dituzte lanak. Inaugurazioa irailaren 9an izango da, 18:30ean, Aieteko jaien lehen egunean.\nLantxabe auzo elkarteko Felix Perezek azaldu du pixkanaka auzotarrek egindako proposamenak betetzen ari direla, eta plaza auzoko gune garrantzitsuenetako bat izango dela: «Baserria bota zuten, baina bere memoria bodegako erakusketan gordeko da. Laster bodegako atea jarriko dute. Baserri zaharra gogora ekarriko duen apaingarri bat izango du».\nJada plaza gaztez beteta dagoela adierazi du Perezek: «Asko dira jada plazan jolasten hasi diren nerabe eta gazteak. Sagarrondoek ere lehen fruituak eman dituzte, eta tokan jolastu daiteke, Manuel Matxainen garaian bezala».\nMunto baserria ez ezik, auzoko beste baserri zaharrak ere gogora ekarriko dituzte panel batean: «Ez da horen zaharra bertan ikusten den irudia, 70ekoa da. Aiete oraindik urbanizatu gabe zegoen».\nEsta entrada fue publicada en Actualidad el 2 septiembre 2016 por Lantxabe.\n← Hondarribia nagusitu da Kontxako sailkatze estropadan Un fresno en mitad de la laguna →


kritiken hemeroteka » “Eskuara baizik ez zekiten haiek”\n« Droga latza | Ideia ona, baina… »\nLehen mundu gerra eta Euskal Herria / Eneko Bidegain / Elkar, 2014\n“Eskuara baizik ez zekiten haiek” Alex Gurrutxaga / Berria, 2014-09-07\nLehen Mundu Gerraren euskal narrazioa egin du Bidegainek. Izan ere, ez da dudarik ez dela berdina Gerra Frantziaren ikuspegitik edo Euskal Herriarenetik kontatzea. Frantziak idatzi du bere historia, garaile gisa egin ere. Euskaldunek, ordea, eurena ez zen Estatu batengatik isuri zuten odola eta, gainera, Bidegainek dioskun bezala, “Lehen Mundu Gerra izan zen Ipar Euskal Herriko euskaldunak frantsesteko kapitulu nagusia”. Beraz, neurri batean, galtzaileen historia da orriotan dagoena.


IV. Amaña es la Caña pilota txapelketaren 17 partidu jokatuko dira bihar - etakitto.eus\nIV. Amaña es la Caña pilota txapelketaren 17 partidu jokatuko dira bihar\nZapatu honetan pilota giro berezia izango du Amañako frontoiak, goiz eta arratsalde, guztira 17 partidu jokatuko direlako bertan. Goizeko egitaraua 10:00etan hasiko da eta zortzi partidu hartuko ditu, guztiak ere benjamin mailakoak. Aretxabaleta, Zaldibar, Zumarraga, Soraluze, Azkoitia eta Oñatiko pilotariak parte hartuko dute goizeko saio horretan. Arratsaldeko egitaraua 16:30ean hasiko da eta bederatzi partidu hartuko ditu guztira: bost lehenak alebin mailakoak, jarraian nesken arteko beste norgehiagoka bi eta, amaitzeko infantil mailako beste bi. Tartean Eibarko bikoteak izango dira hor: Del Rey/Barrio, Teruel/Lazkano eta Segurola/Azpilikueta infantiletan, Oñederra/Valladares nesketan, eta Telleria/Olaetxea eta Amillategi/Gil alebinetan.\nAmaña es la Caña pilota txapelketaren laugarren edizio honek bsot jardunaldi izango ditu guztira: aurreko zapatuan jokatu zen lehenengokoa (guztira 26 partidu ikusi ahal izan ziren), biharkoa bigarrena izango da, eta hurrengo bi zapatuetan kanporaketa partiduak jokatzen jarraituko dituzte eta, azkenean, ekainaren 11koan, maila finalak izango dira jokoan.\n« Astekariaren 1.229 zenbakia Interneten irakurtzeko moduan daukazue Euskal Jaiko I. Pala Txapelketa azken fasean sartu da dagoeneko »


Metaziri ekoizpenak: Hitzen uberan\nHona hemen Ernesto Prat Urzainkiri "Hitzen Uberan"-en egindako elkarrizketa:\n'Hiru ilargi laurden' eleberria kaleratu du Metaziri-ren eskutik\nIhesean zebilela idatzi zuen Enesto Prat Urzainki Little-ek Hiru ilargi laurden eleberria. Bertan besteak beste arkeologia delarik hizpide, abenturazkoa izan zitekeen tentsioa eta gizarte-gomuta uztartzen ditu eleberriak. Egileak berak dioen moduan 'abentura handiena liburua bera idaztea izan da' eta politika eta kritika soziala dira liburu ardatz nagusiak.\nEleberri hau estatuaren jazarpenari ebatsitako minutu bakoitzarekin egin da, sasiko egun unagarrietan, premiaz, ihesaldi itoan ilargiari begira. Ordenagailu anonimoetan, kaparra ibiltarietan, mugako bideak gurutzatuz edozein narraziok ohikoa duen hasieratik amaierarako bidean; eta, horrela gauetik egunerako segidan argitu da irakurlearengana.\nNobela bat idazteak diziplina, segidako lana, kontzentrazioa eskatzen du. Kontrazaleko hitzok irakurrita, harrigarria da egoera horretan nobela bat idaztea lortu izana. Nolakoa izan da liburu hau idazteko prozesua?\nNire kasuan, ihesean egotea ez da idazteko oztopoa izan, kontrakoa baizik. Eleberri hau (eta bertze kontu batzuk) ihesean nengoelako idatzi nuen. Primo Levik idatzi zuen Auschwitz-eko esperientzia bizi izan ez balu, beharbada ez zukeela inoiz idatzi izan. Bada, bi esperientzien arteko distantziak mantenduz, nik baiezta dezaket ihesean ateratzearen esperientzia bizi izan ez banu, ia segurua dela ez nukeela inoiz idatzi izan. Torturatik nahiz espetxetik ihesi, bakardadea, isiltasun itogarria, isolamendua eta bertzelako muturreko egoerak ezagutzea egokitu zitzaidan. Baldintza haietan, kasik ohartu gabe hasi nintzen idazten, denboraren kontrako borrokan ez erotzeko. Idaztea gauza praktikoa zen, materialki zein mentalki, hortaz, erran daiteke Little-n literatura litEROturaren kontrakoa zela. Bertzetik, bitxiak izan dira eskuizkribuaren joan-etorriak, izan ere, ihesean idatzi, espetxean zuzendu, eta kalean argitaratu nuen, hamaika gorabeheren ondoren.\nHainbat hari eta pertsonaia joango dira harilkatzen liburuan. Hari horiek lehenagotik eduki dituzu pentsatua, edo idatzi ahala joan zara lotzen?\nOinarrizko eskuizkribuak hiru izen ezberdin izan zituen bederen baina istorio nagusia hasiera-hasieratik zegoen pentsaturik, nola hasiko zen, nondik joanen zen eta nola bukatuko zen. Hala ere, hari bat edo bertze eta ideia zenbait idazteko prozesuan aitzina egin ahala gehitu ziren, Catholic Golden Eagles-Gurutzearen Mendekua erakunde klandestinoarena errate baterako.\nLiburua zati edo atal txikietan dago idatzia. Lagungarri egin zaizu hori, hari ezberdinak istorio bakarrean batzen joateko orduan?\nHariak batzeko baino idazten segitzeko zen lagungarria atal txikiena. Kontrakoa ematen ahal du baina nahiko pertsona karratua naiz eta hasitako gauzak bukatzea maite dut. Goizean egunak eman behar dituenak zerrendatu eta egin ahala marratu egiten ditut, horrela, mandatu bukatuen zerrenda belztua ikustean lasaiago gelditzen naiz nonbait. Bada, atal motzak errazagoak ziren bukatzeko eta hasitako atalak bukatuak ikusteak istorioan aitzina segitzeko behar nuen motibazioa ematen zidan.\nAtal edo zati bakoitzari esaera bat jarri diozu hasieran. Nondik dator ideia hori?\nAskatasuna mugatua duzularik irakurgaiak ere baldintzatuak dituzu. Batzuetan ez duzu erdiesten nahi duzun liburua eta bertze batzuetan espero ez duzuna ailegatzen zaizu. Horrelako batean, Ipar Euskal Herrian duela hogeita hamar edo berrogei urte argitaratutako atsotitzen bilduma baten alea izan zen euskaraz irakurtzeko neukan aukera bakarra, hautsak jana zegoena, eta gogoz ekin nion. Gainera, euskaldun-berria izanik, ariketa interesgarria iruditu zitzaidan. Gure (Hego) Euskal Herri erdaldun eta kutunean, “a buenas horas mangas verdes” erraten dugu baina “guk xingarra dugunerako garizuma” bezalakoak ditugu, polit bezain xarmant. Euskal Herri (Ipar eta Hego) euskaldunaren aldeko ekarpentxoa da esaerena, bertzerik gabe.\nArkeologia, ametsetako sinboloak, Mexiko, kultura indigenak, misterioa... abenturazko nobela bat izan liteke, nahiz eta une oro gogoeta oinarri bat egon gertatzen diren gauzetan. Abenturazko izaera horrek zer nolako garrantzia du nobela honetan, aitzakia estilistikoa da edo nahita bilatutako genero bat?\nNahita bilatutako generoa ez behinik behin. Alegia, nire helburua ez zen abenturazko eleberri bat idaztea, baina tira. Abentura bada baina nik erranen nuke eleberri politikoa dela, kritika sozial handiarekin gerren kontra, erlijioaren kontra eta politikarien praktika ustelen kontra. Den-dena ilargiari uluka, doike. Nolanahi ere, abentura handiena liburua bera idaztea izan da zalantzarik gabe.\nZer nolako harremana duzu arkeologiarekin?\nArkeologia, eta oro har Historia, maite dudan gaia da. Zaletasun honetatik Aranzadi zientzia elkarteko bazkidetza egitea etorri zen eta, azkenik, Historiako karrerarekin hastea, nahiz eta 2008an ihesean atera eta bertan behera utzi behar izan nuen. Hala ere, eta liburuaren epilogoan erraten dut, “Hiru ilargi laurden” istorioa osatzeko erabili dudan dokumentazio gehiena prentsatik bertatik bildua da.\nKultura indigenen inguruko gogoeta ugari egiten da liburuan zehar, iragana ekarriz eta ikertuz, gogoetatuz... bestela ere ikertu duzun gaia da hori?\nEz. Arkeologia bezala, kultura indigenen gaia aunitz maite dudan gaia da ere eta liburuan sartutako datu zein gogoeta ezberdinak nire ohiko irakurketatik ateratakoak dira. Unibertsitatean Boskimanoak eta gaur egungo bertze jendarte primitibo batzuk ikasi nituen baina liburua idaztean ez nuen dokumentazio hori eskuratzerik izan.\nZer nolako ispilua dira kultura indigenak gaur egungo gizartearentzat? Zertan egiten ahal zaizkigu baliagarri egungo bizimodutik, zertan ez?\nZoritxarrez, kultura indigenak ez dira inolako ispilua egungo jendarte modernoendako. Kultura hauen zilborrestea zeharo lotuta dago naturarekin eta gure jendarteok erabat desnaturalizaturik daude dagoeneko. Gauzak bertze era batera ulertzen ditugu. Begira bertzenaz Maien egutegiaren harira sortutako kalapita guzia. Maiek soilik erran zuten ziklo ilun bat akituko zela eta bertze berri bat hasiko zela, argiarena hain zuzen, eta mendebaldeak mundua bukatuko zela ulertu zuen, kasik Maiek erraten zutenaren kontrakoa. Guretako kultura indigenak erromantikoak eta turistak erakartzeko tresnak baino ez dira, kultura baino folklore hutsa kasik. Nik neuk ere, ez dakit ez ote ditudan erabili literatura panfleteroa egiteko.\nEta euskal gizartearentzat, zer nolako ispilu dira?\nEuskal jendartearen parte batek nostalgiaz begiratzen ditu kultura indigenak, euskaldunok Europako indioak garela eta ildo hori guzia, baina naturarekin lotzen gaituen zilborrestea mozten ari gara. Gehiegizko kutsadura zein gehiegizko energia kontsumoa, lurren zementatzea, artzain, laborari zein baserrien desagerpena… Gu geu gara Europako indioen genozidioaren arduradunak, gu geu gara gure genozidak.\n“Euskal Herria munduan kokatzen du, bere gizartearen inguruko kezkak agerian utziz” irakurri daiteke Elurreren aitzin solasean. Hori izan duzu xede?\nBeharbada euskal jendartearen kezka batzuk agerian gelditzen dira idatzian baina Euskal Herria munduan kokatzea… ez dakit, ez da gauza makala. Bertzetik, egia da ere Euskal Herrian zenbait astakerietara ohitu garela, politikan adibidez, baita arkeologiaren eremuan ere. Zer pentsatuko lukete adibidez munduko historia aditu ezberdinek Iruñeko Gazteluko plazan gertatutakoa ezagutuko balute?\nEuskal kultura, eta batez ere hizkuntzaren jatorriaren inguruko gogoeta egiten dute pertsonaiek tarteka. Kuriosoa egin zait gai horietara gerturatzen diren pertsonaiak sarri ez direla euskaldunak, ezezagutza batetik hasten dira gerturatzen euskara bera ezagutzera. Kanpoko ikuspuntua behar zenuen euskararen gaia, kasu, jorratzeko?\nAfera horiek kanpoko pertsonaien bitartez lantzeak istorioak behar zituen erritmo eta abiadura ematen zizkidan, gaian emekiago sakontzen joateko aukera alegia. Gainera, tarteka ematen du kanpoko errekonozimendua behar dugula etxean duguna benetan baloratzeko. Zakurren ipurdiko hizkuntzalari batek erraten du euskara laoxtiayelkopon dela eta orduan hasten gara gu pentsatzen euskara laoxtiayelkopon dela. Kanpotik botatako laudorioak sobera maite ditugu Euskal Herrian. Literaturan ere horrelako zer edo zer gertatzen da. Euskal libururen bat Españan saritzen dutelarik aise proiekzio handiagoa hartzen du idatziak euskal jendartean bertan, euskal literaturaren handitasuna edo handitasun eza Españan erabakiko balitz bezala.\nIdazkeran euskalkiari garrantzia eman diozu. Nola egin duzu lan maila horretan?\nNik ez nuke erranen euskalkian idatzirik dagoenik. Bitxia da baina Iruñeko lagunek galdetu zidaten ea zergatik idatzia nuen Baztango euskaran, Baztangoek zergatik sartzen nituen iparraldeko hainbertze hitz, eta iparraldekoek erraten zidaten ez zutela den-dena ulertzen Hegoaldeko euskaran zegoelako. Nik, gauza bera erraten diet denei: “Hiru ilargi laurden” batuaz dago idatzirik. Ekialdeko batuaz nahi bada, baina batuaz. Uste dut ez dudala bazkaltzaindiak euskara batuan onartzen ez duen hitzik sartu.\nElizondoko gaztetxean egindako aurkezpena.\nLiburuaren hainbat aurkezpen ere egin duzu. Nolakoa izan da liburuak orain arte egin duen bidea, argitaratu zenetik?\nElizondoko gaztetxean eta Berriozarko Kulturgunean egin genituen aurkezpenak, liburua idatzi zeneko baldintzen antzezpen eta proiekzio txiki batez lagundurik. Hortaz aparte, Baztango eta Malerrekako irakurleekin solasaldi bana egin dugu. Salmenta arras ongi joan da, elkarrizketa dezente egin ditugu, hainbat espetxetan sartzea erdietsi dugu… Beraz, hagitz kontent gara egitasmo xume honek izan duen oihartzunarekin.\nNola zabaldu da, non eskuratu liteke?\nMetaziri Baztango aldizkari-kolektiboa da, eraldaketa soziala helburu, urtean bi-hiru aldizkari argitaratzen dituena. Kolektibo honetako kideok banatu dugu liburua, hango eta hemengo lagunekin auzolanean. Hasiera batean Nafarroa (Behe eta Garaia), Lapurdi zein Zuberoako bazter guzietan banatu genuen, ostatuetan gehienbat. Egun, Iruñeko La Hormiga Atomika liburudendan, Elizondoko Intza ostatuan eta Erratzuko Altxuko dendan nahiz Zubi Punta ostatuan dago salgai, hamar sosetan. Hemendik aitzin, Eguzki banaketak, Sorginkale banaketak, Karakol banaketak eta Putre Beltz banaketak, hau da, Nafarroako distri alternatiboek, harat eta honat mugituko dute.\nAzkenik, ilargia inspirazio iturri izaten jarraitzen duzu?\nZoritxarrez, zibilizazioan ez dago zerura begiratzeko astirik. Gauero begiratzen diot ilargiari, zakurra paseatzean, baina, ez galdetu zergatik, ez da gauza bera. Lehen gauez zein egunez inspiratzen ninduen ilargiak baina orain neketan gabiltza gure hartu-emanetan.\nBaztango irakurleekin solasean.\nEgilea: Unknown ordua: 13:26\nEtiketak: Hitzen uberan